title: Pristina

text: Arkeologisten kaivausten mukaan nykyisen Pristinan alueella on ollut asutusta jo neoliittiselta kivikaudelta lähtien. Illyrialaiset asuttivat alueen 300-luvulla eaa. ja Rooman valtakunnan aikana alue tunnettiin välietappina Naissuksen (Niš), Lissumin (Ljes) ja Skupin (Skopje) välillä. 10-luvulla jaa. noin 12 kilometrin päähän nykyisestä Pristinasta kasvoi Ulpiana (Lipljan) niminen roomalaiskaupunki. Justinianus I jälleenrakennutti kaupungin 500-luvulla ja se sai nimen Justiniana Secunda. Slaavien valloitettua alueen kaupunki kuitenkin hävisi historiankirjoista. Varhaisen slaavilaisen Serbian valtion aikana alue vaurastui hopeakaivosten seurauksena ja Serbian kuningas Milutin (1282-1321) teki Pristinasta maan pääkaupungin. Kuningas Stefan Uroš III vietti suuren osan ajastaan Pristinassa ja hänen pojallaan Stefan Dušanilla oli kaupungissa palatsi, jossa hän tapasi Konstantinopolista paenneen keisari Johannes VI Kantakuzenosin. Dušanin palatsi sijaitsi todennäköisesti nykyisen kellotornin ja Pazar-moskeijan välissä. Stefan Uroš V:n valtakauden jälkeen Pristinasta tuli Vuk Brankovićin pääkaupunki ja säilyi sellaisena myös serbien kärsittyä tappion Osmanien valtakunnalle Kosovo Poljen taistelussa vuonna 1389. Serbian despotaatin aikana Pristina oli yksi Serbian kaupan keskuksista. Kaupungissa oli ragusalaisten kauppiaiden siirtokunta ja se tuli tunnetuksi turnajaisistaan.


title: Pristina

text: Osmanien muodostama uhka jatkoi kasvuaan ja vuonna 1439 osmanit asettivat Ishak Beyn edustajakseen Pristinassa ja hallitsivat kaupunkia kokonaan vuoteen 1455 mennessä. Serbian kuninkaiden palatsi tuhottiin ja sen tilalle rakennettiin muita rakennuksia, kuten Pazar-moskeija. Alueen hallinnollinen keskus siirrettiin Pristinasta Vučitrniin, mutta se säilytti taloudellisen merkityksensä paljolti sen ragusalaisen siirtokuntansa ansiosta. 1500-luvulla kaupungissa matkailleet kuvailivat sitä rikkaaksi. Kaupunki kärsi mittavat tuhot suuren Turkin sodan aikana ja etenkin vuonna 1689, jolloin itävaltalaiskenraali Piccolomini valtasi Pristinan ja Skopjen serbien ja katolilaisten albaanien tukemana. Itävaltalaisten vetäytyessä 1690 heidän mukanaan pohjoiseen lähti suuri osa alueen serbitaustaisesta väestöstä osmanien kostotoimien pelossa. Saman tapainen muuttoaalto käynnistyi myös Itävallan–Turkin sodan aikana vuonna 1737. Serbien tilalle muutti islamin uskoisia albaaneja Albaniasta. 1700-luvulla Pristinaa hallitsivat sittemmin osmanien alaisuudessa noin vuosisadan ajan gjinollien albaanisuku. 1800-luvulla kaupungissa oli noin 9 000-12 000 asukasta ja kaupungin taloudellinen merkitys väheni. Vuonna 1910 Pristinassa oli yhteensä 4 00 taloutta ja sen asukkaat muodostuivat albaaneista, serbeistä, juutalaisista, romaneista ja tšerkesseistä. Talouksista 3 200 oli muslimeja, 531 ortodoksisia ja 65 juutalaisia.


title: Pristina

text: Serbian armeija valloitti Pristinan ensimmäisen Balkanin sodan aikana vuonna 1912 ja tällä kertaa kaupungista pakeni sen muslimitaustaisia asukkaita muuttoliikkeessä, joka jatkui aina ensimmäisen maailmansodan aikoihin ja sen jälkeenkin. Vuonna 1913 kaupungissa oli 18 174 asukasta. Bulgaria valtasi kaupungin vuonna 1915 ja serbit jälleenvaltasivat sen vuonna 1918. Vuosien 1918 ja 1941 välillä kaupunki oli osa Jugoslavian kuningaskuntaa ja toisen maailmansodan aikana se oli osa Natsi-Saksan ja Italian hallitsemaa Suur-Albaniaa. Toisen maailmansodan jälkeen kaupungista tuli sosialistiseen Jugoslaviaan kuuluneen Kosovon ja Metohijan autonomisen alueen (myöhemmin yksinkertaisesti Kosovo) pääkaupunki, sekä maan albaanivähemmistön kulttuurillinen ja poliittinen pääkaupunki. Vuonna 1990 Jugoslavian presidentti Slobodan Milošević lakkautti Kosovon autonomian ja alue siirrettiin Serbian suoraan hallintaan. Kosovon sota alkoi vuonna 1996 Kosovon vapautusarmeijan aloitettua laajamittaiset hyökkäykset ja serbien ryhdyttyä vastatoimiin. Nato aloitti Jugoslavian pommituksen vuonna 1999, johon serbit vastasivat aloittamalla Kosovon etniset puhdistukset. Rauhansopimuksen jälkeen alueen otti hallintaansa YK ja Kosovo julistautui itsenäiseksi vuonna 2008. Nykyisin Pristina on Serbian edelleen osanaan pitämän itsenäisen Kosovon pääkaupunki.


title: Pristina

text: Kaupunki sijaitsee kahden suuren maantien risteyksessä, ja sillä on kansainvälinen lentokenttä, joka sijaitsee 16 km kaupungin keskustasta. Pristinasta on säännöllisiä lentoja Wieniin, Ljubljanaan, Tiranaan, Lontooseen, Stuttgartiin, Hampuriin, Geneveen, Budapestiin, Milanoon ja Veronaan.


title: Pristina

text: Vuonna 2011 Pristinassa oli yhteensä 198 897 asukasta. Vuoden 2016 arvion mukaan asukkaita on yhteensä 207 708. Vuonna 2011 kaupungin asukkaiden suuri valtaosa oli etniseltä taustaltaan albaaneja (194 452). Vähemmistöjä olivat esimerkiksi turkkilaiset (2 156), aškalit (557), serbit (430), bosnialaiset (400) ja goranit (205). Muun kuin albaanitaustaisen väestön osuus kunnan väestöstä oli huomattavasti suurempi ennen vuotta 1999, mutta sotaa paenneista vain pieni osa on palannut takaisin kaupunkiin. Joidenkin lähteiden mukaan serbien todellinen määrä Pristinassa ja läheisissä kylissä on noin 2 000.


title: Pristina

text: Pristinan yliopisto on perustettu vuonna 1969. Siinä on nykyisin seitsemäntoista tiedekuntaa, joista osalla on toimintaa myös muissa kaupungeissa. Kaikkiaan yliopistossa on noin 28 000 opiskelijaa. Yhteensä Pristinassa on 54 ensimmäisen ja toisen asteen oppilaitosta.


title: Thierry Boutsen

text: Thierry Marc Boutsen (s. 13. heinäkuuta 1957 Bryssel, Bryssel, Belgia) on belgialainen kilpa-autoilija ja entinen formulakuljettaja. Boutsen ajoi yhteensä 11 kautta (1983–1993), joista parhaiten hän menestyi kaudella sijoittuen neljänneksi. Hän voitti urallaan kolme kilpailua, 1989 Kanadassa ja Australiassa sekä 1990 Unkarissa.


title: Thierry Boutsen

text: Boutsen voitti vuonna 1977 Formula Ford 1600 -sarjan mestaruuden ylivoimaisesti, sillä hän voitti kauden 18 kilpailusta 15. Vuonna 1979 hän siirtyi Formula 3 -sarjaan ja sijoittui kaudella 1980 sarjassa toiseksi voittaen kolme kilpailua. Boutsen siirtyi Formula 2 -sarjaan vuonna 1981, jossa hän jäi jälleen toiseksi mestaruuskamppailussa. Kaudella 1983 hän kilpaili kahdessa eri "koppiautosarjassa" ja voitti yhden kilpailun.


title: Thierry Boutsen

text: Boutsen aloitti F1-uransa vuonna 1983, ostettuaan puolella miljoonalla dollarilla kilpakuljettajan paikan Arrows-tallista. Ensimmäisen kilpailun Boutsen ajoi kotiyleisön edessä Belgian GP:ssa. Arrows ei kuulunut silloin sarjan nopeimpiin autoihin, mutta luotettavuus oli kohdallaan. Boutsen keskeytti vain kahdesti ajamissaan kymmenessä GP:ssa. Pisteitä hän ei kuitenkaan saavuttanut, paras lopputulos oli kahdesti saavutettu seitsemäs sija.


title: Thierry Boutsen

text: Toinen kausi enteili parempia tuloksia alusta alkaen. Boutsenin pistetili avautui jo avausosakilpailussa Brasiliassa, jossa hän sijoittui Arrows autollaan kuudenneksi. San Marinon GP:ssa Boutsen ylsi viidenneksi, mutta sitten alkoi tulokset heikentyä. Syynä tähän oli se, kun Arrows sai käyttöönsä BMW:n turbomoottorit. Tehoa moottoreissa oli enemmän, mutta luotettavuus ei ollut kohdallaan. Itävallan GP:ssa Boutsen sijoittui vielä viidenneksi.


title: Thierry Boutsen

text: Kausi käynnistyi jälleen lupaavasti. Boutsen ylsi ensimmäistä kertaa urallaan palkintokorokkeelle, kun hän sijoittui toiseksi kauden kolmannessa kilpailussa San Marinon GP:ssa. Saksassa hän oli neljäs ja Euroopan GP:ssa sekä Etelä-Afrikan GP:ssa kuudes. Kuljettajien MM-sarjassa hänen sijoituksensa oli 11 pisteen turvin 11.


title: Thierry Boutsen

text: Viimeinen vuosi Arrowsilla sujui edelliskausia heikommin. Boutsen jäi nyt ilman pisteitä ja palkintosijoituksia. Parhaimmillaan hän kuitenkin ylsi neljä kertaa seitsemänneksi. Neljän Arrowsilla ajetun kauden jälkeen Boutsen siirtyi hyvän tarjouksen tehneelle Benettonille.


title: Thierry Boutsen

text: Ensimmäiset pisteet Boutsen saavutti Benettonin autolla kauden toisessa osakilpailussa, San Marinon GP:ssa, jossa hän sijoittui neljänneksi. Pitkän keskeytysputken jälkeen Thierry palasi pistesijoille Unkarissa (4.), Itävallassa (4.) ja Italiassa (5.). Hän oli myös Japanissa viides ja kauden päätösosakilpailussa, Australian GP:ssa, palkintokorokkeella kolmantena. Kuljettajien MM-sarjassa Boutsen sijoittui kahdeksanneksi 16 pisteellään.


title: Thierry Boutsen

text: Toinen ja viimeiseksi jäänyt kausi Benettonilla oli Boutsenin uran paras kuljettajien MM-sarjan sijoitusta verrattaessa. Hän sijoittui neljänneksi 27 pisteellään. McLarenit olivat tuolloin ylivoimaisia muihin verrattuna. Boutsen olikin usein paras "ei-McLaren-kuljettaja", kun hän sijoittui kolmanneksi Kanadassa, Yhdysvalloissa, Unkarissa, Portugalissa ja Japanissa. Hän tuli maaliin kolmantena myös Belgian GP:ssa, mutta Benettonit hylättiin laittoman polttoaineen takia.


title: Thierry Boutsen

text: Kaudeksi Boutsen siirtyi Williamsin kilpakuljettajaksi. Alkukauden ongelmien jälkeen kuudennessa osakilpailussa, Kanadan GP:ssa, tuli vihdoin Boutsenin kauan tavoittelema voitto. Sadesäässä ajetussa kilpailussa Williams otti kaksoisvoiton, kun Riccardo Patrese ajoi toiseksi. Voitto oli myös Williamsille ensimmäinen Renault-moottereilla. Boutsen ajoi vielä kolmanneksi Unkarissa, Italiassa ja Japanissa. Kauden päätösosakilpailuun, Australiaan, tultaessa mestaruus oli jo ratkennut McLarenin Alain Prostille. Kilpailun aikana olosuhteet olivat samanlaiset kuin Kanadassa: kylmää ja märkää. Prost päätti vetäytyä kilpailusta. Ayrton Senna lähti paalupaikalta ja johti kilpailua 13 kierrosta, kunnes törmäsi Martin Brundlen autoon. Tämän jälkeen Boutsen nousi Williamsillaan kärkeen ja ajoi virheitä välttäen ruutulipulle ensimmäisenä. Kauden päätteeksi Boutsen sijoittui kuljettajien MM-sarjassa viidenneksi 37 pisteellään, joka on Boutsenin toiseksi paras MM-sijoitus.Kyseinen kausi oli pisteiden puolesta Boutsenin paras kausi.


title: Thierry Boutsen

text: Boutsen aloitti kauden sijoittumalla moottoriongelmista huolimatta kolmanneksi Yhdysvaltain GP:ssa. Imolassa hänen kilpailunsa päättyi keskeytykseen kärkipaikalta. Britannian GP:ssa Boutsen pääsi jälleen palkintosijalle suoriutumalla maaliin toisena. Saksassa hänen vauhtinsa oli kohdallaan, mistä osoituksena oli kilpailun nopein kierros, mutta maaliin Thierry saapui vasta kuudentana. Unkarin GP alkoi hyvin, kun Boutsen valtasi paalupaikan ensimmäistä ja viimeistä kertaa urallaan. Kilpailussa hän ajoi virheettömästi ja hän kesti Sennan ohitusyritykset kilpailun lopussa. Maalissa hän oli 0,3 sekuntia Sennaa edellä. Kauden päätteeksi Boutsen joutui luovuttamaan paikkansa Williamsilla Nigel Mansellille.


title: Thierry Boutsen

text: Boutsen siirtyi kaudeksi Ligierille, jonka autot eivät kuitenkaan olleet tallin menestysvuosien veroisessa kunnossa. Kauden aikana Boutsen ei selviytynyt kertaakaan pisteille ja sijoittui parhaimmillaan seitsemänneksi Imolassa ja Monacossa.


title: Thierry Boutsen

text: Ligierin vauhti parani hieman, kun se sai käyttöönsä Renault'n moottorit kaudeksi . Boutsen ylsi kuitenkin pisteille vasta kauden päätösosakilpailussa Australiassa, kun hän ajoi maaliin viidentenä ja sai kaksi MM-pistettä.


title: Thierry Boutsen

text: Alkukaudesta 1993 Boutsen oli ilman kuljettajan paikkaa, kunnes hänet palkattiin Jordanille. Hän sijoittui kauden aikana parhaimmillaan yhdeksänneksi eikä siten päässyt pistesijoille. Hän päätti Formula 1 -uransa keskeytykseen Belgian GP:ssä.


title: Albaanit

text: Albaanit ovat albanian kieltä puhuva kansa pääasiassa Balkanilla ja maastamuuton myötä useissa muissa maissa Balkanin ulkopuolellakin. Albaaneilla on kaksi itsenäistä albaanienemmistöistä valtiota, Albania ja Kosovo.


title: Albaanit

text: Albaanit muodostavat noin 85 % Albanian noin 2,8 miljoonasta asukkaasta. Suuria historiallisia albaanikeskittymiä on myös Kosovossa (noin 1,6 miljoonaa) ja Makedoniassa (noin 500 000). Albaanien diaspora käsittää myös albaanit esimerkiksi Kreikassa, Italiassa, Saksassa, Sveitsissä, Turkissa ja Yhdysvalloissa, sekä muista maista. Albanian kommunistihallinnon romahdettua noin 15,6 % kaikista albanialaisista muutti ulkomaille pääasiassa taloudellisten syiden takia. Muuttoliike on peräisin pääasiassa köyhältä maaseudulta ja se kohdistuu myös Albanian kaupunkeihin.


title: Albaanit

text: Erityisen suuria maahanmuuttajayhteisöjä on Kreikassa (noin 500 000) ja Italiassa (noin 200 000). Molemmissa maissa on myös historialliset albaanivähemmistöt. Italiassa vanha albaanivähemmistö muodostui maan eteläosiin ja Sisiliaan 1400–1600-luvuilla ja heidät tunnetaan nimellä "arbëresh". Kreikassa maan eteläosissa asuvat arvaniitit puhuvat arvanitikan murretta ja heitä on arviolta 30 000–140 000. Cham-albaanit asuttivat osia Kreikan luoteisosissa, mutta heidät ajettiin kodeistaan toisen maailmansodan seurauksena.


title: Albaanit

text: Toisen maailmansodan lopusta lähtien arkeologista aineistoa on käytetty tukemaan teoriaa albanialaisten illyrialaisesta alkuperästä. Teoria on kuitenkin kiistanalainen. Klaudios Ptolemaios viittaa joka tapauksessa ensimmäisenä termiin albaani 100-luvulla, kun hän kertoo teksteissään illyrialaisesta "albanoi"-heimosta ja heidän "Albanopolis"-nimisestä kaupungistaan nykyisen Albanian alueella. "Albanoi" on johdettu latinan kielen valkoista tarkoittavasta sanasta "albus", joka puolestaan on joidenkin teorioiden mukaan viitannut valkoisiin pukeutuviin tai läheisten vuorten lumipeitteeseen.


title: Albaanit

text: Nykyisen Albanian alue on ollut historiansa aikana useiden eri tahojen hallinnassa. Kreikkalaiset tulivat alueelle 600-luvulla eaa., roomalaiset 100-luvulla eaa. ja Bysantin valtakunta 300-luvulla jaa. Sittemmin aluetta hallitsivat tai sinne hyökkäsivät hunnit, itägootit, slaavit, normannit ja venetsialaiset. Vuosina 1334–1347 se kuului Stefan Dušanin Serbian valtakuntaan ja maan pohjoisosat 1300-luvun lopulta lähtien Venetsiaan. Osmanien valtakunta otti alueen haltuunsa venetsialaisten kanssa vuonna 1478 solmitun sopimuksen mukaan, joka päätti pitkän sodan ja myös albaanien sittemmän kansallissankari Skanderbegin johtaman albaanien vastarinnan.


title: Albaanit

text: Osmanit toivat mukanaan islamin uskon, johon osa albaaneista kääntyi. Jo tätä ennen albaanit olivat jakautuneet katolilaisiin pohjoisessa ja ortodokseihin etelässä. Islamin valtavirtaa edustaneen sunnalaisuuden lisäksi albaaneja kääntyi islamin bektashikoulukuntaan 1500-luvulta lähtien. Osmanien valtakunta alkoi heiketä ja 1800-luvulla ja albaanit alkoivat pelätä menettävänsä alueensa naapurikansojensa haltuun. 1800-luvulla alkoivatkin ensimmäiset suuremmat albaanien kapinat osmaneja vastaan. Yksi näistä oli niin sanottu Pizrenin liitto, joka kuitenkin kukistettiin muiden kapinoiden tavoin. 1800-lukua ja 1900-luvun alkua pidetään historiankirjoituksessa tärkeänä aikana albaanien kansallistunteen muodostumisen kannalta.


title: Albaanit

text: Albania itsenäistyi vuonna 1914 ja se tunnustettiin kansainvälisesti vuonna 1920. Pohjoisen heimopäällikkö Ahmed Zogusta tuli kuningas Zogu I vuonna 1928. Toisessa maailmansodassa maan miehitti Italia. Osa albaaneista teki yhteistyötä miehittäjien kanssa ja osa kävi sissisotaa näitä vastaan. Sodan jälkeen valtaan tulivat kommunistit Enver Hoxhan johdolla. Kommunistivaltaa kesti 1980-luvulle saakka, jolloin alettiin tehdä taloudellisia uudistuksia. 1990-luvun puolelle Albaniaan tuli suuri joukko albaaneja pakolaisina Kosovosta ja Makedoniasta.


title: Albaanit

text: Albaanien toimeentulo perustui historiallisesti pitkälti omavaraiseen maanviljelyyn sekä lampaiden, vuohien ja karjan paimentamiseen. Monet toimivat myös matkustavina käsityöläisinä jo osmanien aikana. Siirtolaistyöläisyys on edelleen tavallista. Tyypillisesti töihin ulkomaille lähtee perheen mies, joka lähettää osan tuloistaan kotiin. Naiset tekivät pitkään kotityöt miesten työskennellessä kodin ulkopuolella. Kommunistihallinnon ja teollistumisen myötä naisiakin on tullut miesten tavoin työelämään.


title: Albaanit

text: Suurin osa albaaneista on sunnalaisia muslimeja. Osa kuuluu myös historiallisesti merkittävään ja aikanaan 15–20 % käsittäneeseen suufilaiseen bektashikoulukuntaan. Katolilaiset muodostavat noin 8–10 % albaaneista ja he asuttavat pääasiassa Albanian pohjoisosia. Albanian eteläosien ortodoksit muodostavat puolestaan noin 15–25 % albaaneista. 1800-luvun kansallisen heräämisen tuloksena syntyi ajatus albanialaisuudesta uskontoa tärkeämpänä tekijänä. Albanian kommunistihallinto ajoi ateismia ja uskonnon harjoittaminen vapautui jälleen vasta sen romahdettua. Erilaiset taikauskot, kuten paha silmä, ylittävät eri uskontokuntien rajat.


title: International Youth Service

text: International Youth Service eli IYS oli vuonna 1952 aloittanut suomalainen koululaiskirjeystäväpalvelu, josta saattoi tilata eri maista ulkomaalaisten kirjeystävien osoitteita. IYS toimi Turusta käsin. Eniten asiakkaita IYS:llä oli Suomesta, Isosta-Britanniasta, Ranskasta ja Italiasta. IYS lopetettiin 31.07.2008 asiakkaiden puutteen vuoksi.


title: Joulutorttu

text: Joulutortut eli tähtitortut ovat yleensä voitaikinasta valmistettuja leivonnaisia, jotka on perinteisesti muotoiltu tähden, ristin tai puolikuun muotoon ja täytetty luumumarmeladilla. Torttujen päälle voidaan sirotella jouluisen vaikutelman luomiseksi tomusokeria. Tortuista voi tehdä muunkin muotoisia, ja täytteenä voi käyttää esimerkiksi omena-kanelimarmeladia.


title: Joulutorttu

text: Joulutorttuja valmistetaan lähinnä Suomessa. Ruotsissa torttuja on syytetty "hakaristin" muotoisiksi.


title: Robert Patrick

text: Robert Patrick (s. 5. marraskuuta 1958 Marietta, Georgia) on yhdysvaltalainen näyttelijä. Hän tuli tunnetuksi elokuvasta "Terminator 2 – Tuomion päivä" T-1000:n roolista. Hän esiintyi pienessä taustaroolissa kyseisenä hahmona vielä Schwarzeneggerin toimintasatiirissa "Last Action Hero".


title: Robert Patrick

text: Vuonna 2000 hänestä tuli toinen pääosan esittäjistä televisiosarjasta "Salaiset kansiot", jossa hän esitti agentti John Jay Doggettia sarjan päättymiseen asti vuoteen 2002.


title: Robert Patrick

text: Patrick on naimisissa Barbara Patrickin kanssa ja heillä on kaksi lasta: tytär Austin ja poika Samuel.


title: Kay Panabaker

text: Stephanie Kay Panabaker (s. 2. toukokuuta 1990 Orange, Texas, Yhdysvallat) on yhdysvaltalainen entinen näyttelijä, joka tunnetaan ehkä parhaiten Nikkin roolista "Summerland"-televisiosarjassa. Hän esiintyi myös Disney Channelin sarjassa "Poika tulevaisuudesta" sekä vieraili sarjoissa "Greyn anatomia", "Aavekuiskaaja", "Weeds", "Zackin ja Codyn viiden tähden elämää" ja "Miehen puolikkaat".


title: Kay Panabaker

text: Panabaker näytteli nuorena useissa teattereissa aina Chicagosta Philadelphiaan ja Atlantaan. Hänen isosiskonsa Danielle Panabaker on myös näyttelijä. Panabaker opiskeli Kalifornian yliopistossa historiaa ja valmistui ennen kuin täytti 18 vuotta.


title: Kay Panabaker

text: Panabaker näytteli "C.S.I."-sarjassa Catherine Willowsin tytärtä. Sitä ennen hän teki vierailevia lapsirooleja sarjoissa kuten "Teho-osasto" ja "Seitsemäs taivas". Hänellä oli myös merkittävät roolit elokuvissa "Fame" (2009) ja "Cyberbully" (2011).


title: Kay Panabaker

text: Panabaker lopetti näyttelemisen vuonna 2012 ja työskentelee nykyään eläintarhassa.


title: Vesihiihto

text: Vesihiihto on 1920-luvulla syntynyt urheilumuoto. Ensimmäisenä vesihiihtäjänä pidetään 18-vuotiasta Ralph Samuelsonia, joka vuonna 1922 Yhdysvalloissa kokeili hiihtämistä veneen perässä. Samana vuonna vesihiihtoa kokeiltiin myös Ranskassa. Vesihiihdossa vedetään vesisuksilla varustautunutta ”hiihtäjää” pitkin veden pintaa. Vetämiseen käytetään yleensä moottorivenettä. Vesihiihdossa voidaan myös käyttää hyppyreitä, joihin moottoriveneen kuljettaja ohjaa vesihiihtäjän. Vesihiihdossa urheilijalla on kaksi mäkihypystäkin tuttua, erittäin leveää suksea.


title: Vesihiihto

text: Maailman vesihiihtolitto perustettiin Sveitsissä vuonna 1946. Vesihiihdon MM-kisoja on pidetty vuodesta 1949 lähtien ja SM-kisoja vuodesta 1961 lähtien, jolloin Suomi liittyi myös Kansainväliseen Vesihiihtoliittoon. Kilpailulajit vesihiihdossa ovat kuviot, hypyt, pujottelu ja yleismestaruus. SVHU ry on suomalaisen vesihiihdon kattojärjestö.


title: Vesihiihto

text: Kilpavesihiihto koostuu kolmesta lajista: pujottelu, hypyt ja kuviot. Jokaisessa lajissa on omat erilaiset suksensa ja sääntönsä. Kaikissa lajeissa tarvitaan tietenkin vetovene ja köysi. Kilpavesihiihdossa kilpaillaan myös yleismestaruudesta, jonka pisteet koostuvat kolmesta kyseisestä lajista.


title: Vesihiihto

text: Pujottelussa käytetään yhtä suksea, jossa on pieni evä perässä. Pujottelussa vetovene ajaa pujotteluradan keskelle merkittyä ajolinjaa pitkin. Hiihtäjän on päästävä läpi alkuportista, kierrettävä kuusi kiertopoijua ja päästävä läpi loppuportista.


title: Vesihiihto

text: Jos hiihtäjä pääsee radan läpi, nopeutta nostetaan 3 km/h, kunnes hiihtäjä pääsee radan läpi huippunopeudellaan (joka naisilla on 55 km/h ja miehillä 58 km/h). Tähän asti köyden pituus on ollut 18 metriä. Kun huippunopeus on saavutettu, aletaan lyhentää köyttä. Köysien pituudet ovat seuraavat: 18 m, 16 m, 14 m, 13 m, 12 m, 11,25 m, 10,75 m. Jos hiihtäjä ei pysty kiertämään poijua tai kaatuu, suoritus on ohi.


title: Vesihiihto

text: Kuvioissa käytetään yleensä yhtä suksea (mutta aloittelija voi käyttää myös kahta suksea), jonka/joiden pohjassa ei siis ole evää, kantit ovat pyöristetyt ja sukset ovat hyvin liukkaat veden päällä. Kilpailussa hiihtäjällä on kaksi 20 sekunnin pituista hiihtosuoritusta eli ”sivua”. Yleensä kilpavesihiihdossa ensimmäinen sivu koostuu käsikuvioista, jolloin vetoköyden kapulaa siirretään kädestä toiseen, ja toinen sivu koostuu kuvioista, jotka tehdään vetohihna jalassa hiihtäen. Kilpailuissa hiihtäjä yrittää tehdä mahdollisimman monta kuviota 20 sekunnin aikana. Jos hiihtäjä kaatuu ensimmäisen sivun aikana, hän saa pisteet kuvioista, jotka hän ehti tehdä hyväksytysti ennen kaatumistaan. Jokaisesta kuviosta saa pisteet vain kerran. Eri kuvioiden pistemäärät on ennalta määrätty.


title: Vesihiihto

text: Hypyissä hiihtäjä käyttää kahta suksea, joissa on pienet evät perässä. Hiihtäjä saa itse valita veneen nopeuden, mutta se ei saa olla hiihtäjän ikäluokan huippunopeutta suurempi (naisilla 54 km/h ja miehillä 57 km/h). Kilpailuissa hiihtäjällä on kolme yritystä, joiden aikana hän yrittää hypätä niin pitkälle kuin pääsee. Tyylipisteitä ei anneta, ja vain pystyhypyt mitataan. Pystyhypyksi lasketaan hyppy, jossa hiihtäjä saavuttaa alastulossa hiihtoasennon ja jossa köysi on kiristynyt vetoveneeseen. Hyppyradalla on kolme ajoituspoijua, joista hyppääjä voi tarkistaa ajoituksensa. Ajoituspoijut sijaitsevat 150, 180 ja 210 metrin päässä hyppyristä. Nämä poijut ovat hiihtäjästä katsoen hyppyradan vasemmalla puolella. Veneellä ajetaan läpi ajolinjapoijuista, jotka ovat hyppyrin oikealla puolella. Hyppyri on 6 m pitkä ja 4,5 m leveä. Se kelluu ja on ankkureilla kiinni pohjassa. Hyppyrillä on automaattinen kastelujärjestelmä, joka pitää hyppyrin märkänä suoritusten ajan. Hyppyrin korkeus on junioreilla 150 cm. Naisilla se on joko 150 cm tai 165 cm ja miehillä 165 cm tai 180 cm. Vetoköyden pituus on kaikilla 23 m. Hiihtäjän pisin hyppy on hänen lopullinen tuloksensa.


title: Vesihiihto

text: Nykyaikaisen kaapeliradan keksijä on saksalainen Bruno Rixen, joka rakensi ensimmäiset kaapeliradat Saksaan 1960-luvulla. Helsingissä vesihiihtoa harrastettiin kaapelissa kuitenkin jo 1950-luvun alussa. Hietaniemen kaapeli oli toiminnassa ainakin vuoteen 1958 asti, ja sen sanottiin olevan maailman ensimmäinen. Keksijä oli rakennusmestari ja vesihiihdon edelläkävijä Kauko Kolma. Hietaniemessä nykyisin toimiva, pääosin wakeboard-harrastajien käyttämä Wakestation-kaapelirata on rakennettu kesällä 2013.


title: Vesihiihto

text: Nuorison keskuudessa on ryhdytty soveltamaan vesihiihdosta tuttuja tarvikkeita. Moottoriveneen sijasta nuoret käyttävät vetämiseen vesiskootteria, ja suksien tilalla käytetään mitä kummallisimpia välineitä, kuten rattikelkkaa.


title: Vesihiihto

text: Viime vuosina vesihiihdosta on kehittynyt muoto, jossa urheiluvälineenä käytetään ”wakeboardia” eli välinettä, joka muistuttaa rullalaudan ja lumilaudan risteytystä.


title: Pekka Lagerblom

text: Pekka Sakari Lagerblom (s. 19. lokakuuta 1982 Lahti) on suomalainen jalkapalloilija. Hänen pelipaikkansa on keskikenttäpelaaja.


title: Pekka Lagerblom

text: Lagerblom on Lahden Reippaan kasvatti. Hän teki Veikkausliiga-debyyttinsä 17. kesäkuuta 2001 ottelussa Vaasan Palloseuraa vastaan 18-vuotiaana. Tammikuussa 2004 Lagerblom siirtyi Bundesliigassa pelanneeseen SV Werder Bremeniin, jossa heti ensimmäisenä kautenaan siellä voitti seuransa kanssa tuplamestaruuden. Lagerblom ei kuitenkaan päässyt paljoa pelaamaan Werder Bremenin ykkösjoukkueessa ja kevään 2005 hän viettikin lainalla 1. FC Nürnbergissä. Lagerblom siirtyi kaudeksi 2006–07 2. Bundesliigan FC Kölniin, jossa pelasi suurimmassa osassa kauden otteluista. Kölnistä Lagerblom siirtyi Alemannia Aachenin riveihin kahden vuoden sopimuksella. Hän jätti lopulta seuran sopimuksensa päätyttyä ja allekirjoitti kesällä 2009 vuoden sopimuksen FSV Frankfurtin kanssa. Ura Frankfurtissa kesti vain vuoden ja oli loukkaantumisten johdosta rikkonainen. Kaudeksi 2010-2011 Lagerblom palasi Aachenin aikaisen valmentajansa alaisuuteen Stuttgartin kakkosjoukkueeseen. Kaudeksi 2011-2012 Lagerblom siirtyi Saksan neljänneksi korkeimmalle sarjatasolle pelanneeseen RB Leipzigiin, mutta ei saavuttanut paikkaa joukkueen avauskokoonpanossa. Hän palasi kaudeksi 2013 Suomeen IFK Mariehamnin riveihin.


title: Pekka Lagerblom

text:
Lagerblom meni naimisiin tunnetun saksalaislaulajatar Sarah Connorin sisaren Anna Marian kanssa vuonna 2005. He erosivat vuonna 2009.
Hänen veljensä Lasse Lagerblom on entinen jalkapalloilija.


title: Ilomantsin rata

text: Ilomantsin radalla tarkoitetaan Suomen rataverkon osuutta Joensuusta Ilomantsiin. Rataosan pituus on 70,9 kilometriä. Rataa ei ole kauko-ohjattu, eikä sillä ole automaattista kulunvalvontaa. Rataa suunniteltiin pitkään, mutta se valmistui kokonaisuudessaan vasta 1967. Henkilöliikenne rataosalla alkoi 26. toukokuuta 1968 ja päättyi vuoden 1969 lopussa. Nykyisin rataosalla on ainoastaan tavaraliikennettä.


title: Ilomantsin rata

text: Rataosuudella oli alun perin neljä miehitettyä asemaa: Joensuu, Heinävaara, Tuupovaara ja Ilomantsi. Nykyään liikenteenohjaus hoidetaan Joensuusta.


title: Ilomantsin rata

text: Rataosaa peruskorjattiin vuonna 2010, muutoin se olisi pitänyt sulkea liikenteeltä. Rataosuus Joensuusta Heinävaaraan on jo kunnostettu. Jäljellä olevan osuuden peruskorjaukseen oli varattu 15 miljoonaa euroa.


title: M4

text: Termillä M4 on useita tarkoituksia:


title: Shirley Manson

text: Shirley Ann Manson (s. 26. elokuuta 1966, Edinburgh) on skotlantilainen muusikko, joka tunnetaan parhaiten Garbage-yhtyeen laulajana.


title: Shirley Manson

text: Manson oli toinen perheensä kolmesta tyttärestä. Hänen isänsä oli perinnöllisyystutkija ja äitinsä entinen laulaja. Shirley aloitti pianonsoiton 7-vuotiaana ja kävi myöhemmin Edinburghin musiikkikoulua, jossa hän myös osallistui teatteriryhmään. Häntä kiusattiin jatkuvasti koulussa ulkonäkönsä, kuten punaisten hiuksien, takia. Joskus hän palasi kotiin mustelmilla ja verillä kiusaamisen takia. Loputon kiusaaminen johti syvään masennukseen, ja hän alkoi vahingoittaa itseään.


title: Shirley Manson

text: Ennen muusikon uraansa Manson toimi lyhyen aikaa kaupassa myyjänä. Hänen ensimmäiset yhtyeensä olivat Autumn 1904 ja Wild Indians. Vuonna 1983 ollessaan 16-vuotias hän liittyi yhtyeeseen Goodbye Mr. Mackenzie, jossa hän lauloi taustoja ja soitti kosketinsoitinta. Hän oli mukana yhtyeessä vuoteen 1992 saakka. Bändin hajottua 1992 hän perusti kahden jäsenen kanssa Angelfishin, jossa toimi laulajana. Angelfish ehti julkaista yhden albumin, "Angelfish", sekä singlen, "Suffocate me".


title: Shirley Manson

text: Nähtyään "Suffocate me"n MTV:llä Butch Vig innostui ja halusi Mansonin yhtyeensä Garbagen keulahahmoksi. Kahden koe-esiintymisen jälkeen Mansonista tuli yhtyeen laulaja vuonna 1994. Hän alkoi heti kirjoittaa uusiksi bändin valmiita lauluja. Yhteistyön tuloksena syntyi esikoisalbumi "Garbage", jota myytiin viisi miljoonaa kappaletta koko maailmassa, ja se sai tuplaplatinaa Iso-Britanniassa, Yhdysvalloissa ja Australiassa. Albumista irrotettiin menestyneitä singlejä ja läpimurtoja kuten "Stupid Girl", "Only Happy When it Rains" ja "Vow".


title: Shirley Manson

text: Yhtyeen toinen albumi "Version 2.0" äänitettiin omalla studiolla. Siihen aikaan Manson oli jo pääsanoittaja, mutta häntä pidettiin yhä vain Garbagen kasvoina. Vakituisena musiikkiavustajana ja kitaristina hän oli hyvin pettynyt, koska yleinen käsitys hänen osuudestaan yhtyeessä oli kovin pieni.


title: Shirley Manson

text: Kun Shirley oli ollut lyhyen aikaa Calvin Kleinin mallina ja David Arnoldin oli osoittanut hänelle luottamusta James Bond-elokuvan "Kun maailma ei riitä" soundtrackiä tehtäessä Shirley rohkaistui kirjoittamaan itsestään kertovia tekstejä, jotka päätyivät yhtyeen kolmannelle albumille "Beautifulgarbage".


title: Shirley Manson

text: Garbage hajosi lyhyeksi aikaa vuonna 2003 erimielisyyksien vuoksi. Saatuaan ongelmansa selvitettyä he palasivat yhteen äänittämään neljättä albumiaan, "Bleed Like Me" huhtikuussa 2005. Albumi menestyi maailmalla hyvin ja pääsi albumilistalla top5:een Yhdysvalloissa.


title: Shirley Manson

text: Vuosina 1996–2001 Shirley Manson oli naimisissa kuvanveistäjä Eddie Farrellin (s. 1963) kanssa.


title: Shirley Manson

text: Manson sai vuonna 2008 roolin tv-sarjasta , jossa hän näyttelee Catherine Weaveria. Manson myös esittää sarjassa kuultavan coverin kappaleesta Samson and Delilah.


title: Shirley Manson

text:
Goodbye Mr. Mackenzie
Angelfish (laulu ja kitara)
Garbage (sanoittaja, laulu ja kitara)


title: Göran Djupsund

text: Göran Erik Djupsund (s. 30. lokakuuta 1952 Tampere) on suomalainen sosiologi. Koulutukseltaan hän on valtiotieteiden tohtori. Hän toimii valtiotieteen professorina Åbo Akademissa Vaasassa. Hän on osallistunut useisiin pohjoismaisiin tutkimushankkeisiin sekä politiikan että julkishallinnon alalla. Hänen ohjauksessaan on valmistunut yli 400 maisterintutkielmaa ja lähes 20 väitöskirjaa.


title: Göran Djupsund

text: Djupsundin erikoisaloja ovat vaali- ja äänestyskäyttäytyminen, poliittiset puolueet, poliittinen viestintä ja aiemmin myös julkishallinto. Yliopistotyönsä ohella Djupsund kommentoi säännöllisesti vaaleja, politiikkaa ja yhteiskunnallisia asioita etenkin suomalaisissa mutta myös muissa pohjoismaisissa tiedotusvälineissä. Hän kirjoittaa artikkeleita ja kolumneja useisiin suomen- ja ruotsinkielisiin sanomalehtiin.


title: Göran Djupsund

text: Djupsund on asunut Vaasassa, mutta jäätyään eläkkeelle helmikuussa 2018 hän aikoo muuttaa Ahvenanmaalle Föglöhön.


title: Huutokoski–Parikkala-rata

text: Huutokoski–Parikkala-radalla tarkoitetaan Suomen rataverkon osuutta Joroisista Huutokosken rautatieasemalta Savonlinnan kautta Parikkalaan. Rataosan pituus on 133,5 kilometriä. Osuudella Parikkala–Savonlinna on sekä henkilö- että tavaraliikennettä, osuudella Huutokoski–Rantasalmi ainoastaan tavaraliikennettä (henkilöliikenne lakkautettiin 1988). Rataosa lasketaan kuuluvaksi vähäliikenteisiin rataosiin. Henkilöjunavuoroja välillä Parikkala–Savonlinna on neljästä kuuteen kappaletta suuntaansa. Savonlinna–Parikkala-välillä on Suomessa ainoa itsensä kannattavasti toimiva kiskobussiliikenne.


title: Huutokoski–Parikkala-rata

text:
Alun perin radan itäinen päätepiste oli vanhan Viipurista Sortavalan kautta Joensuuhun johtaneen Karjalan radan varrella Elisenvaarassa. Rata Elisenvaarasta Savonlinnaan valmistui vuonna 1908, jatke Pieksämäelle vuonna 1914. Kun Elisenvaaran risteysasema jäi luovutetulle alueelle, rakennettiin pian sodan jälkeen yhdysrata Parikkalasta Simpeleelle, Lappeenrannasta Elisenvaaraan johtaneelle radalle, minkä jälkeen rataosat Parikkalasta ja Simpeleeltä rajalle on purettu.
Esitys Savonlinna–Elisenvaara-radan rakentamisesta tehtiin vuoden 1897 valtiopäivillä. Päätös radan rakentamisesta tehtiin vuonna 1900 ja rataosan rakentaminen aloitettiin joulukuussa vuonna 1904. Elisenvaaran ja Punkaharjun väli avattiin liikenteelle marraskuussa 1906 ja koko Savonlinna–Elisenvaara-rataosa avattiin liikenteelle 1. helmikuuta 1908. Kaikki Savonlinna–Elisenvaara-rataosan rakennukset suunnitteli arkkitehti Bruno Granholm Toisen maailmansodan jälkeen ratayhteys Elisenvaaraan poistui ja Parikkalasta tuli rataosan pääteasema vuonna 1949, kun rataosuus valmistui Parikkalan ja Simpeleen välille. Bruno Granholmin suunnittelema ja vuonna 1907 rakennettu Savonlinnan päärautatieasema poistui käytöstä vuonna 2011, kun asemalle johtanut rata purettiin rinnakkaisväylän rakentamisen yhteydessä. Savonlinnan päärautatieasemaa korvaavat seisakkeet rakennettiin Pääskylahteen vuonna 2011 ja Kauppatorille vuonna 2012.


title: Huutokoski–Parikkala-rata

text: Esitys rataosan Savonlinna–Pieksämäki ja Huutokoski–Varkaus-haaran rakentamisesta tehtiin rautatiekomitean ehdotuksesta vuoden 1897 valtiopäivillä. Rataosan rakentamispäätös tehtiin 12. tammikuuta 1911 ja rataosan rakentaminen aloitettiin syyskuussa 1911. Rataosa avattiin väliaikaiselle liikenteelle marraskuussa 1913 ja säännölliselle liikenteelle koko rataosa avattiin vuonna 1914. Pieksämäki–Savonlinna-rataosan asemat rakennettiin Thure Hellströmin laatimien piirustusten mukaan. Rataosan huonon kunnon vuoksi Huutokoski–Savonlinna-väliltä lakkautettiin henkilöliikenne vuonna 1988, jolloin rataosa jäi vain pelkästään tavaraliikenteen käyttöön. Huutokosken ja Savonlinnan välinen rataosuus perusparannettiin 42 miljoonalla eurolla vuonna 2008, mutta rataosan käyttö oli parannuksen jälkeen vähäistä. Perusparannetun rataosan kunto olisi mahdollistanut henkilöjunaliikenteen käynnistämisen. Liikennevirasto sulki päätöksellään Rantasalmi–Savonlinna-rataosuuden 1. syyskuuta 2015. Rataosuuden sulkeminen mahdollistaa Laitaatsalmen syväväylän rakentamisen. Laitaatsalmen rautatiesilta puretaan ja rataa kilometrin verran. Uusi Laitaatsalmen kääntyvä rautatiesilta maksaisi noin 12 miljoonaa euroa. Rahoitus uutta siltaa varten myönnetään vain, jos Huutokoski–Savonlinna-rataosalle tulee käyttöä.


title: Auktoriteetti

text: Auktoriteetilla (, vaikutusvalta) tarkoitetaan tietojensa, asemansa tai persoonansa takia kunnioitettua, arvostettua ja käskyvaltaista henkilöä tai tällaisen henkilön asemaa. Auktoriteetti voi olla siis esimerkiksi tiedemies, opettaja, pappi, poliisi, lapselle isä tai äiti jne.


title: Auktoriteetti

text:
Martti Haavio määritteli opettajan auktoriteetin vuonna 1948 seuraavasti:
Auktoriteetti-käsitteen taustalla on latinan sana "auctor". Sillä on tarkoitettu henkilöä, joka on ensimmäisenä järjestelmällisesti kuvannut jonkin kasvi- tai eläinlajin. Sanalla viitataan myös muun muassa kirjan tekijään (vrt. engl. "author"), yleisemmin esimerkiksi (tiedon) lisääjään, aikaansaajaan tai alullepanijaan.


title: Auktoriteetti

text: Lääkäri voi kirjoittaa lääkettä osoittamatta sitä tietylle potilaalle. Tällöin määräys koskee ”lääkärin tai hammaslääkärin ammattinsa harjoittamisen yhteydessä tarvitsemaa lääkettä”, joka on määrätty auktoriteetin nojalla. Tämä ilmaistaan fraasilla "pro auctore", ”reseptin tekijää varten”, mikä on kuitenkin eri asia kuin oma käyttö.


title: Auktoriteetti

text: Auktoriteetille antaa lisäpainoa hänen käyttämänsä kieli. Historiallisesti auktorin käsite oli jopa varattu nimenomaan latinaksi tai kreikaksi kirjoittaville. Muiden kielten käyttäjät tai itse kirjoittamisen teknisesti suorittavat eivät olleet auktoreita. Jälkimmäisestä käytetään nimitystä "copista", alkutekstin kopioija.


title: Auktoriteetti

text: "Auktoriteettiusko" tarkoittaa sitä, että lähteen tietoihin uskotaan helposti ilman kritiikkiä sen omaaman arvostuksen vuoksi.


title: Wolfgang Petersen

text: Wolfgang Petersen (s. 14. maaliskuuta 1941 Emden, Ala-Saksi) on saksalainen elokuvaohjaaja, joka tunnetaan parhaiten toiseen maailmansotaan sijoittuvasta elokuvasta "Sukellusvene U-96". Elokuva avasi Petersenille ovet Hollywoodiin, jossa hän on ohjannut perinteisiä toimintaelokuvia ilman sosiaalista tai poliittista näkemystä. Hänen elokuviaan ovat muun muassa "Air Force One" (1997) ja "Tulilinjalla" (1993).


title: Victor Alphonse Duvernoy

text: Victor Alphonse Duvernoy (30. elokuuta 1842 – 7. maaliskuuta 1907) oli ranskalainen säveltäjä ja pianisti. Hän opiskeli Pariisin konservatoriossa pianonsoittoa, missä häntä opettivat Marmontel ja Bazin. Myöhemmin hänestä tuli saman oppilaitoksen opettaja. Alphonse sävelsi pianomusiikin lisäksi kaksi oopperaa, kamarimusiikkia sekä baletteja. Duvernoy kuului aikanaan sopraano Aino Acktén suurimpiin ihailijoihin ja sävelsi tälle muun muassa kappaleen "L´AURORE".


title: Pieksämäki–Joensuu-rata

text: Pieksämäki–Joensuu-radalla tarkoitetaan Suomen rataverkon Savon radalta Pieksämäellä haarautuvaa osuutta Varkauden ja Liperin kunnan Viinijärven kautta Joensuuhun. Rataosan pituus on 181,7 kilometriä, ja se on sähköistämätön. Liikenteenohjaus hoidetaan nykyisin keskitetysti kaukokäytöllä Pieksämäeltä käsin. Rataosalla on sekä henkilö- että tavaraliikennettä. Rataosuudella on liikennöity pääosin sinisillä taajamajunilla vuodenvaihteesta 2013 alkaen. Päivittäisiä vuoroja oli neljä, paitsi lauantaisin kolme. Maaliskuusta 2016 alkaen liikenne supistui, yhtä päivittäistä koko rataosuuden kattavaa vuoroa lukuun ottamatta, Pieksämäen ja Varkauden väliseksi, ja henkilöjunakalustoksi vaihtui Dm12-kiskobussi.


title: Pieksämäki–Joensuu-rata

text: Rata rakennettiin useassa osassa vuosina 1914–1940 seuraavasti:


title: Pieksämäki–Joensuu-rata

text: Pieksämäen ja Huutokosken välinen osa radasta oli alkujaan osa Savonlinnan kautta Elisenvaaraan kulkenutta rataa (katso Huutokoski–Parikkala-rata), josta samassa yhteydessä rakennettiin myös haararata Varkauteen. Joensuun ja Viinijärven välinen rataosa taas oli alkujaan osa Outokumpuun johtanutta rataa. Nämä rataosat yhdistää toisiinsa myöhemmin rakennettu Varkauden ja Viinijärven välinen rataosa.


title: Aulis Sileäkangas

text: Aulis Vilhelm Sileäkangas (17. kesäkuuta 1923 Pomarkku – 22. joulukuuta 2013 Pori) oli suomalainen poliitikko ja maanviljelijä. Hän toimi Keskustapuolueen kansanedustajana vuosina 1966–1969 ja 1972–1975. Eduskuntauransa lisäksi hän oli pitkäaikainen kunnallisvaltuutettu Pomarkun kunnanvaltuustossa. Sileäkangas osallistui myöhemminkin Pomarkun kuntapolitiikkaan, vaikkei kuulunutkaan kunnanvaltuustoon. Sileäkankaalle myönnettiin kunnallisneuvoksen arvonimi vuonna 1976.


title: Jouni Lehtimäki

text: Jouni Vesa Johannes Lehtimäki (s. 6. marraskuuta 1964 Pori) on suomalainen juristi ja poliitikko. Hän toimi Kokoomuksen kansanedustajana vuosina 1999–2003. Porin kaupunginvaltuuston jäsen hän on ollut vuosina 1989–2000 ja 2005–2007 sekä kaupunginhallituksen jäsen 1993–1994 ja 1999. Koulutukseltaan Lehtimäki on oikeustieteen kandidaatti ja hankkinut varatuomarin arvon. Oikeustieteen lisensiaatin tutkinnon Lehtimäki suoritti joulukuussa 2009. Lehtimäen OTL-tutkimuksen aihe oli ”Rauhanturvaajan voimankäyttösääntöjen mukainen oikeus voimakeinojen käyttöön sotilaallisessa kriisinhallintaoperaatiossa”.


title: Jouni Lehtimäki

text: Sotilasarvoltaan Lehtimäki on majuri.


title: Jouni Lehtimäki

text: Lehtimäki tuli tunnetuksi myös Suomen Robinson -sarjan kilpailijana ensimmäisen tuotantokauden ajan vuosina 2003–2004.


title: Jouni Lehtimäki

text: Lehtimäki luopui kaikista poliittisista luottamustehtävistään loppuvuodesta 2007 ja keskittyi uraan puolustusvoimissa. Hän on muun muassa palvellut sotilaslakimiehenä Libanonissa (UNIFIL II) sekä Bosnia-Hertsegovinassa (EUFOR Althea), poliittisena neuvonantajana Kosovossa (KFOR) ja EU:n nopean toiminnan joukkoihin kuuluneiden Pohjoismaisten Taisteluosastojen (NBG08 ja NBG11) Suomen kontingentin lakimiehenä.


title: Jouni Lehtimäki

text: Kesäkuusta 2013 lähtien Lehtimäki on toiminut Kosovon oikeusministerin kansainvälisenä juridisena neuvonantajana.


title: Välisuojastuspaikka

text: Välisuojastuspaikka tai välisuojastuspiste on rautatieliikenteen terminologiassa sellainen kauko-ohjatun yksiraiteisen rataosan liikennepaikka, jonka ainoana tarkoituksena on jakaa pitkä kohtauspaikkojen välinen rataosuus kahteen lyhyempään osuuteen, ja näin nopeuttaa junien peräkkäin kulkua. Välisuojastuspaikkoja on pääasiassa vähäliikenteisillä rataosilla, kuten Kolarin radalla.


title: Välisuojastuspaikka

text: Välisuojastuspaikka käsittää yksinkertaisimmillaan vain kaksi pääopastinta esiopastimineen, jotka ohjaavat liikennettä molempiin kulkusuuntiin. Välisuojastuspaikalla saattaa olla myös tavaran kuormausta varten pieni ratapiha tai raiteistoja, joille johtavia vaihteita ei kuitenkaan voida käyttää kaukokäytöllä liikenteenohjauskeskuksesta käsin. Täten myöskään junien kohtaaminen ei ole mahdollista, ellei välisuojastuspaikalle aseteta liikenteenhoitohenkilökuntaa.


title: Francesco Spinacino

text: Francesco Spinacino oli italialainen renessanssisäveltäjä. Hänen ainoat säilyneet sävellyksensä ovat kaksi kirjaa kappaleita luutulle. Kaikki kappaleet ovat sävelletty 1500-luvun alussa.


title: Francesco Spinacino

text: Spinacinon syntymävuotta ei tiedetä. Hän kuoli vuonna 1507 tai myöhemmin.


title: Steve Oedekerk

text: Steve Oedekerk (s. 27. marraskuuta 1961 Los Angeles, Kalifornia) on elokuvaohjaaja, tuottaja, käsikirjoittaja ja näyttelijä.


title: Kotitalous (oppiaine)

text: Kotitalous tai kotitalousoppi on koulujen oppiaine arkiaskareista, muun muassa ruoanlaitosta ja siivoamisesta.


title: Kotitalous (oppiaine)

text: Kansakouluissa kuuluivat käsityöt kouluopetukseen sen kaikilla tasoilla, mutta esimerkiksisi vuoden 1866 kansakouluasetuksessa käsityöt säädettiin kaupunkien osalta pakolliseksi vain tytöille. Uno Cygnaeuksen ehdotus lastenhoidon ottamisesta tytöille oppiaineeksi ei toteutunut. Tyttöjen kouluttaminen laajeni 1860-luvulla niin, että hyväksyttiin myös talonpoikaisten ja työläisten tytärten kansakoulunkäynti. Tyttöjen kasvattamisen tavoitteena pidettiin heidän kasvattamisensa koteihin äideiksi ja perheenemänniksi. Kansakoulujen jatkokurssit, joita perustettiin suurimpiin kaupunkeihin 1800-luvun lopulta alkaen, rakentuivat keskeisesti käsitöiden ja kotitalouden varaan. 1900-luvun alussa kehitettiin kansalaiskasvatus-niminen oppiaine, joka sisälsi kotitaloutta, maataloutta, terveysoppia ja raittiusoppia. Lapsiin juurrutettiin tottelevaisuutta ja itsehillintää ankaralla kurilla ja järjestyksellä.


title: Kotitalous (oppiaine)

text: Oppikoulut tarkoitettiin aluksi vain pojille, mutta naisasialiike vaati niitä myös tytöille. Näiden tyttökoulujen oppiaineena oli myös kotitalous. Se tuli myöhemmin myös yhteiskoulujen keskikoululuokkien opetusohjelmaan (tytöille pakollisena). Ammatilliseksi koulumuodoksi kehittyivät naisten talouskoulut, kotitalous- ja emäntäkoulut.


title: Kotitalous (oppiaine)

text: Kotitalous on arjen hallintaa harjoittava taito- ja taideaine, se on osaltaan myös yhteiskunnallista kasvatusta. Toiminnallisena oppi-aineena se valmentaa toimimaan yhteisön vastuullisena jäsenenä.


title: Kotitalous (oppiaine)

text: Kotitalouden oppiaineessa tasa-arvolla, osallisuudella ja osallistamisella on erityinen merkitys. Kotitaloudessa kehitetään tiimityötaitoja, koska oppilaat toimivat yleensä ryhmissä, joissa työnjako perustuu yhteisen neuvottelun perusteella syntyneeseen sopimukseen. Sosiaalisten taitojen lisäksi oppilas kehittää ja käyttää kehollis-kinesteettistä, loogis-matemaattista sekä kielellistä lahjakkuuttaan sekä käyttää monipuolisesti eri aistejaan. Oppiaine tarjoaa eri tavoilla oppiville oppilaille erityisen tasa-arvoiset puitteet kehittyä ja kokea onnistumista. Tämä lisää nuorten itseluottamusta, omatoimisuutta, viihtyvyyttä ja hyvinvointia kouluyhteisössä sekä parantaa heidän selviytymistään omassa arjessaan.


title: Kotitalous (oppiaine)

text: Kaikille yhteisenä oppiaineena annettavan kotitalouden opetuksen tarkoituksena on kehittää arjen hallinnan edellyttämiä käytännön työtaitoja, yhteistyö- ja yhteiskuntavalmiuksia ja tiedonhankintaa sekä niiden soveltamista arkielämän tilanteissa. Tehtävänä on ohjata oppilasta ottamaan vastuuta terveydestään, ihmissuhteistaan ja taloudestaan sekä lähiympäristön viihtyisyydestä ja turvallisuudesta. Keskeiset sisältöalueet ovat perhe ja yhdessä eläminen, ravitsemus ja ruokakulttuuri, kuluttaja ja muuttuva yhteiskunta, koti ja ympäristö.


title: Kotitalous (oppiaine)

text: Oppiaineena sitä opetetaan peruskoulun luokilla 7-9. Pakollista kotitaloutta on kolmen vuosiviikkotunnin verran, jotka opetetaan yleisesti seitsemännellä vuosiluokalla. Yleisesti sen jälkeen oppiaine on valinnainen 8. ja 9. luokalla. Ennen kotitalouden yhteydessä oli myös 9. luokalla pakollinen yhden vuosiviikkotunnin laajuinen perhe- ja kuluttajakasvatus.


title: Kotitalous (oppiaine)

text: Kotitalous on oppiaine myös ammattikouluissa sekä joissakin lukioissa, vaikkakaan pakollista, valtakunnallisesti määriteltyä kotitaloutta lukioissa ei ole.


title: Kotitalous (oppiaine)

text: Yliopisto-oppiaineena kotitaloustiedettä voi opiskella Helsingin yliopiston käyttäytymistieteellisessä tiedekunnassa sekä Itä-Suomen yliopiston Soveltavan kasvatustieteen ja opettajankoulutuksen osaston Savonlinnan kampuksella. Oppiainetta voi lukea tähdäten opettajan pätevyyteen, mutta myös ilman opettajaksi aikomista.Opaskirjallisuutta:


title: Veikkola

text: Veikkola on taajama pohjoisella Kirkkonummella. Se sijaitsee noin 30 kilometrin päässä Helsingistä Turunväylän varrella, aivan lähellä Espoon ja Vihdin rajoja. Veikkolassa on monia järviä, kuten Kalljärvi, Lamminjärvi ja Perälänjärvi. Veikkolan järviä ovat myös Lemetti, Palojärvi ja Kurkisto.


title: Veikkola

text: Veikkola kuuluu erityisesti 2000-luvun ensimmäisen vuosikymmenen aikana voimakkaasti kasvaneiden pääkaupunkiseudun satelliittitaajamien joukkoon. Taajamassa oli vuonna 2004 4 240 asukasta, vuoden 2009 päättyessä 5 010. Veikkolassa ilmestyy Kylänraitti-niminen paikallislehti.


title: Veikkola

text: Taajama rakentuu sekä uuden että vanhan valtatie 1:n vierustalle. Veikkolan koulu ja sen suurimmat päivittäistavarakaupat sijaitsevat vanhan valtatie 1:n eli Turuntien, Lapinkyläntien sekä Eerikinkartanontien risteyksissä sijaitsevien liikenneympyröiden lähellä. Suurin osa Veikkolan asutuksesta ja palveluista on Turuntien läheisyydessä. Myös hieman kauempana, esimerkiksi Perälänjärven lähellä, on uudempaa asutusta.


title: Veikkola

text: Veikkolan koulu on perustettu vuonna 1899, ja nykyinen koulurakennus on rakennettu vuonna 2004. Lukuvuonna 2008–2009 Veikkolan koulussa opiskeli lähes 900 oppilasta, joista reilut sata kävi koulua Evitskogin toimipisteessä. Nyttemmin Evitskogin toimipisteen oppilaat on siirretty uuteen Vuorenmäen kouluun.


title: Veikkola

text: Koulun lisäksi Veikkolassa on terveysasema, kirjasto, useita päiväkoteja ja vanhainkoti sekä urheilupuisto, jossa on jalkapallokenttä, juoksurata sekä frisbeegolfrata. Veikkolan urheilupuisto sijaitsee Vuorenmäen koulun läheisyydessä. Veikkolalla on oma vapaaehtoinen palokunta.


title: Veikkola

text: Veikkolassa on kolme päivittäistavarakauppaa, kaksi huoltoasemaa (joista toinen on ns. kylmäasema), kaksi kioskia, muutama ravintola ja joitakin erikoisliikkeitä.


title: Veikkola

text: Veikkolaan liikennöi Helsingin linja-autoasemalta U-linja 280. Bussit jatkavat Veikkolan jälkeen kulkuaan mm. Nummelaan, Vihtiin, Lohjalle ja Karkkilaan.


title: Siilinjärvi–Viinijärvi-rata

text:
Siilinjärvi–Viinijärvi-rata on Suomen rataverkon osuus Siilinjärven asemalta Savon radalla Liperin kunnassa sijaitsevalle Viinijärven asemalle. Rataosan pituus on 111,7 kilometriä, ja sillä on ainoastaan tavaraliikennettä. Viinijärvi–Pieksämäki-rataosuuden korjaustöiden aikana radalla on ollut henkilöliikennettä, jolloin junat ovat kiertäneet Kuopion kautta, samoin Turku–Joensuu- ja Joensuu–Turku-yöpikajunat kulkivat tätä kautta jonkin aikaa 1980-luvulla.
Rataosa on osa niin kutsuttua Savon kolmiota, ja sen liikenteenohjaus tapahtuu kaukokäytöllä Pieksämäeltä käsin.


title: Siilinjärvi–Viinijärvi-rata

text: Sysmäjärven rautatieaseman luoteispuolella Outokummussa radasta erkanee noin 3,2 kilometrin mittainen rataosuus Vuonoksen ratapihalle. Vuonoksen ratana tunnettu sivurataosuus palvelee Mondo Mineralsin tavarankuljetuksia.


title: Siilinjärvi–Viinijärvi-rata

text: Rataosa rakennettiin useassa osassa ja avattiin liikenteelle seuraavasti:


title: Siilinjärvi–Viinijärvi-rata

text: Siilinjärvi–Viinijärvi-radalla ei ole nykyään (2016) henkilöliikennettä. Rautatiematkustajat ry:n julkaiseman (2016) selvityksen mukaan henkilöliikenteen avaaminen Kuopiosta Joensuuhun tulisi maksamaan 4 miljoonaa euroa. Uusimmassa selvityksessä suunnitellaan, että käytössä olisivat Dm12-kiskobussit. Pysähdyspaikkoja olisi Kuopion jälkeen Siilinjärvellä, Juankoskella, Luikonlahdessa, Outokummussa, Ylämyllyllä ja Joensuussa. Kiskobussi voisi pysähtyä myös Kaavin kirkonkylällä, mikäli sinne rakennettaisiin pysähdyspaikka. Kuopio–Joensuu-reitillä kulkisi kuusi päivittäistä kiskobussivuoroa suuntaansa. Selvityksen mukaan matka Kuopion ja Joensuun välillä taittuisi nopeimmillaan alle kahdessa tunnissa.


title: Siilinjärvi–Viinijärvi-rata

text: Edellisen kerran Kuopio–Joensuu-matkustajaliikenteen avaamisesta tehtiin selvitys 2013. Tuolloin asialla olivat Pohjois-Karjalan ja Pohjois-Savon maakuntaliitot, Joensuu ja Kuopio sekä Ely-keskus. Heidän laskelmissaan matkustajaliikenteen käynnistämisen kokonaiskustannukset olivat 55–56 miljoonaa euroa.


title: Anton Diabelli

text: Anton (joskus Antonio) Diabelli (6. syyskuuta 1781 Mattsee lähellä Salzburgia – 7. huhtikuuta 1858 Wien) oli itävaltalainen säveltäjä ja musiikin julkaisija.


title: Anton Diabelli

text: Diabelli syntyi Mattseessa, lähellä Salzburgia. Hän aikoi aluksi ryhtyä papiksi, mutta ottikin musiikin opetusta Michael Haydnilta. Opiskeltuaan Diabelli muutti Wieniin, jossa hän elätti itsensä opettamalla pianon ja kitaran soittoa. Vuonna 1818 Diabelli tutustui Pietro Cappiin, josta tuli myöhemmin hänen liikekumppaninsa. Diabelli ja Cappi perustivat yrityksen Cappi & Diabelli, joka julkaisi muun muassa Franz Schubertin teoksia. Diabelli kuoli vuonna 1858.


title: Anton Diabelli

text: Diabelli sävelsi muun muassa operetin "Adam in der Klemme" sekä lukuisia pienimuotoisempia teoksia. Ludwig van Beethoven sävelsi eräästä Diabellin valssista 33 muunnelmaa, jotka tunnetaan nimellä "Diabelli-muunnelmat".


title: Viinijärven rautatieasema

text: Viinijärven rautatieasema () on rautatieliikennepaikka Liperin Viinijärvellä. Se sijaitsee noin 15 kilometrin päässä Liperin kirkonkylältä luoteeseen, valtatie 9:n lähellä.


title: Viinijärven rautatieasema

text: Viinijärven asema on risteysasema: Siellä rataosan kanssa risteää tavaraliikenteen käyttämä rataosa . Thure Hellströmin suunnittelema Viinijärven asema on rakennettu jo vuonna 1926 Outokumpuun vievän radan rakentamisen yhteydessä, mutta vasta 1940 Viinijärvestä tuli risteysasema, kun rautatie Pieksämäeltä Varkauden ja Vihtarin kautta Viinijärvelle valmistui. Outokumpuun vievää rataa on sittemmin jatkettu Siilinjärvelle. Siilinjärvelle on ollut vuosina 1986-1989 yöjunaliikennettä ja Outokumpuun on ollut paikallisliikennettä 1950-luvulle, mutta muuten Viinijärven merkitys henkilöliikenteen risteyasemana on jäänyt vähäiseksi.


title: Viinijärven rautatieasema

text: Viinijärvellä on ollut myös kolmioraide, mutta se tuli liikenteen vähenemisen myötä tarpeettomaksi ja purettiin 1986.


title: Viinijärven rautatieasema

text: Asema-alueeseen kuuluu asemarakennuksen lisäksi tavaramakasiini, asuintaloja, maakellari, viljasiilo, vesitorni sekä muita pienempiä rakennuksia. Asemarakennukset kuuluvat valtakunnallisesti merkittävien rautatieasema-alueiden luetteloon.


title: Viinijärven rautatieasema

text: Nykyisin Viinijärvi toimii junien kohtauspaikkana sekä henkilöliikenteen pysähdyspaikkana. Liikenteen vähentämisen jälkeen Viinijärvellä pysähtyy vain yksi juna suuntaansa. Tavaraliikennettä Viinijärvelle ei enää ole, ja seisontaraiteita on purettu 2016. Liikennepaikan liikenteenohjaustoimintoja on ohjattu vuodesta 2003 Pieksämäeltä, ja itse liikennepaikka on miehittämätön. Lipunmyynti Viinijärveltä loppui kesällä 2000.


title: Viinijärven rautatieasema

text: Senaatti-kiinteistöt myi asemarakennukset 2009 yksityiselle.. Ne ovat nyt asuinkäytössä.


title: Klaus Härö

text: Klaus Juhani Härö (s. 31. maaliskuuta 1971 Porvoo) on suomalainen ohjaaja.


title: Klaus Härö

text: Teini-ikäisenä Härö harrasti elokuvia ja tutustui Ingmar Bergmanin ja Martin Scorsesen tuotantoon. Murrosikäisenä hänen elämäänsä liittyivät oleellisesti Raamatun tutkiminen ja uskonnollisten asioiden pohdinta. Tuossa vaiheessa hän piti papin ammattia varteenotettavana uravaihtoehtona.


title: Klaus Härö

text: Härö opiskeli Taideteollisen korkeakoulun elokuvataiteen laitoksella ohjauksen ja käsikirjoituksen linjalla ja valmistui taiteiden maisteriksi vuonna 1999. Opintojensa aikana ja niiden jälkeen hän on ohjannut lyhytelokuvia ja dokumenttielokuvia televisioon. Härön ensimmäinen lyhytelokuva "Johannes 10–11 vuotta" oli lastenelokuva. Hän on sen jälkeenkin työskennellyt usein lasten ja nuorten kanssa. Härön tutkintoelokuva "Yölento" ("Nattflykt", 1999) sai lastenjuryn kunniamaininnan vuoden 2000 Berliinin elokuvajuhlilla, The Golden Cairo Awardin Kairon lastenelokuvajuhlilla 2001 sekä ensimmäisen palkinnon Argentiinan lastenelokuvafestivaaleilla 2001.


title: Klaus Härö

text: Härön dokumenttielokuva "Kolme toivetta" (2001) palkittiin pohjoismaisten yleisradioyhtiöiden Norvisionin parhaimpana dokumenttielokuvana 2001. Lisäksi se sai Suomessa Joan Harms -kunniapalkinnon ja Telvis-kunniapalkinnon 2002. Vuoden 2007 huhtikuussa Svenska kulturfonden myönsi Härölle säätiön suuren kulttuuripalkinnon (15 000 euroa).


title: Klaus Härö

text: Härön ohjaaman "Näkymättömän Elinan" (2002) tapahtumat sijoittuvat 1950-luvun Tornionlaaksoon. Elokuvan pääosassa on 10-vuotias Elina, joka kohtaa vaikeuksia suomen kielen käyttöön jyrkän kielteisesti suhtautuvan opettajan alaisuudessa. Härön seuraava ohjaustyö oli sotaorpojen kohtaloa kuvaava elokuva "Äideistä parhain" (2005). Vuonna 2007 Härön ohjaama "Uusi ihminen" voitti Shanghain kansainvälisillä elokuvafestivaaleilla Juryn Grand Prix’n. Huhtikuussa 2010 Härö palkittiin vuoden nuorena menestyjänä. Vuonna 2012 hän sai kirkkotaiteen Engel-palkinnon.


title: Klaus Härö

text: Härön ohjaama "Miekkailija" (2015) oli ehdolla parhaan ulkomaisen elokuvan Golden Globe -palkinnon saajaksi. Se valittiin myös Suomen viralliseksi Oscar-palkintoehdokkaaksi parhaan vieraskielisen elokuvan sarjassa. Elokuva voitti Yhdysvalloissa Stony Brookin elokuvajuhlilla parhaan kokoillan elokuvan palkinnon heinäkuussa 2016.


title: Klaus Härö

text: Härön piti ohjata elokuva, työnimeltään "Suomen kuningas", joka olisi kertonut Hessenin prinssistä Friedrich Karlista, josta piti tulla Suomen kuningas. Suomalais-saksalaiselle elokuvalle myönnettiin kesällä 2016 Elokuvasäätiön 750 000 euron tuki, mutta elokuvaprojekti keskeytettiin alkuvuodesta 2017.


title: Klaus Härö

text: Häröltä tuli ensi-iltaan tammikuussa 2019 taidemaailmaan sijoittuva "Tuntematon mestari" -elokuva. Sen jälkeen on tarkoitus kuvata Isossa-Britanniassa "My sailor, my love" -niminen, budjetiltaan 8-10 miljoonan euron elokuva, jonka kuvauksien on määrä alkaa vuonna 2019.


title: Klaus Härö

text: Kriitikko Arto Pajukallio on luonnehtinut Häröä pienten, heikkojen ja jotain menettäneiden kuvaajaksi. Häröä on pidetty Aki Kaurismäen hengenheimolaisena pieneen ihmiseen kohdistuvan kiinnostuksensa vuoksi, vaikka tyyleiltään he ovatkin erilaisia ohjaajia.


title: Klaus Härö

text: Härö on asunut lähes koko ikänsä Porvoossa lukuun ottamatta opiskeluaikaa Helsingin Taideteollisessa korkeakoulussa. Nuoruudessa hänen suosikkielokuvansa oli Steven Spielbergin "E.T." (1982). Sittemmin hän on nimennyt suosikeikseen muun muassa Coenin veljesten "Fargon" (1996) ja Sam Mendesin "Matkalla Perditioniin" (2002).


title: Emil Cedercreutz

text: Emil Herman Robert Cedercreutz (16. toukokuuta 1879 Köyliö – 28. tammikuuta 1949 Helsinki) oli suomalainen kuvanveistäjä, siluettitaiteilija ja kirjailija. Hänet tunnetaan erityisesti veistoksistaan, mutta Cedercreutzn siluetteja käytettiin myös kuvituksena lukuisissa 1910–1940-lukujen kirjoissa ja lisäksi hän julkaisi useita omia teoksia. Cedercreutzin elämäntyötä esittelee Harjavallassa toimiva Emil Cedercreutzin museo, joka sai alkunsa hänen keräämästään kansatieteellisestä kokoelmasta.


title: Emil Cedercreutz

text: Vapaaherra Emil Cedercreutz syntyi vuonna 1879 Köyliönkartanossa, joka oli Cedercreutzin suvun sääntöperintötila. Hänen vanhempansa olivat sääntöperinnönhaltija eli fideikomissaari Axel Fredrik Nikolaus Cedercreutz ja Johanna Lovisa (Louise) Björkenheim (1848–1921) Vuojoen kartanosta Eurajoelta. Emilillä oli kolme isoveljeä, Gustaf, Edvard ja Axel Cedercreutz sekä nuorempi sisar, Karin Emilia. Oppikoulunsa hän kävi Helsingin Nya svenska läroverketissä ja sai ylioppilaslakin vuonna 1897.


title: Emil Cedercreutz

text: Emil Cedercreutz oli Suomen ensimmäinen kotimaassa koulutuksensa aloittanut kuvanveistäjä. Koska perhe toivoi Emilistä juristia, hän yrittikin opiskella lakitiedettä noin kolmen vuoden ajan. Veri veti taiteen puoleen ja taidemaalari Albert Edelfeltin suosituksesta Cedercreutz pääsi aloittamaan taideopinnot Suomen Taideakatemian koulun vastaperustetulla kuvanveistolinjalla vuonna 1902. Hänen opettajanaan toimi Viktor Malmberg.


title: Emil Cedercreutz

text: Cedercreutz jatkoi opintojaan Euroopan taidekeskuksissa Brysselissä, Roomassa ja Pariisissa. Taideopinnot ulkomailla muokkasivat sekä Cedercreutzin taiteellista tuotantoa että aatemaailmaa. Hänen oppi-isinään olivat Charles van der Stappen, Constantin Meunier ja Auguste Rodin. Brysselissä vuosina 1903–1904 Cedercreutz tutustui aatesuuntaukseen nimeltä tolstoilaisuus, mikä näkyi myös hänen teemojen valinnoissaan. Brysselin vuosiensa jälkeen Cedercreutz opiskeli valtion stipendillä Roomassa vuosina 1904–1905 sekä myöhemmin vuosina 1906–1909 Pariisin Académie Julianissa.


title: Emil Cedercreutz

text: Suomeen palattuaan Cedercreutz asui aluksi Köyliön Ilmiinjärven rannalla sijainneessa maaseutuateljeessaan nimeltä Ilmilinna. Hän oleskeli paikalla kesäkausina vuosina 1905–1914, jonka jälkeen Cedercreutz muutti uuteen ateljeekotiinsa Harjulaan. Sen hän oli rakennuttanut Harjavaltaan Merstolan kylään. Kaksi vuotta myöhemmin valmistui näyttelytila Maahengen temppeli, josta myöhemmin muodostui nykyinen Emil Cedercreutzin museo.


title: Emil Cedercreutz

text:
Asuessaan ja työskennellessään Satakunnassa muodostui maakunta-, kotiseutu- ja museotyöstä tärkeä osa hänen elämäänsä. Cedercreutz toimi kiinteässä yhteydessä Satakuntalaiseen osakunnan sekä satakuntalaiseen nuorisoseuraliikkeen kanssa. Hän vaikutti voimakkaasti sekä paikallisesti että valtakunnallisesti kotiseutuaatteen, museotoiminnan ja nuorisoseuratyöhön kehitykseen. Cedercreutz kuvasi töissään mielellään hevosia; työhevosia, uljaita ratsuja, loppuun ajettuja vetojuhtia ja raisuja varsoja. Hän oli saanut tuntuman maatyöhön kotonaan Köyliönkartanon mailla ja tuloksena olivat merkittävät monumentit "Äestäjä" Porissa, "Kyntäjä" Harjavallassa sekä "Äidinrakkaus" Helsingissä. Töissä hevoset olivat usein yhteiskunnallisten epäkohtien vertauskuvina. Cedercreutz teki myös runsaasti pienoisveistoksia, muotokuvia ja hautamuistomerkkejä.
Kuvanveistäjänä Cedercreutz debytoi Suomen taiteilijain näyttelyssä vuonna 1902. Esillä olivat muun muassa maatyöaiheiset veistokset "Äestämässä", "Vetohärkä", "Maanviljelijä" ja "Brabantilaisia kuormahevosia", jotka saivat dukaattipalkinnon. Ensimmäisen maineikkaan veistoksensa "Työn jälkeen" Cedercreutz teki vuonna 1904 Brysselissä. Teosta on pidetty myös yhteiskunnallisena ilmauksena ja se hyväksyttiin Pariisin Salongin näyttelyyn Champs-Élysées'lle. Associé-jäsenyyden Pariisin salonkiin Cedercreutz sai 1907. Hän toi Suomen kuvanveistotaiteeseen moderneja virtauksia. Hänen veistotekniikassaan oli uutta veistosten jättäminen luonnosmaisiksi hetken tuokiokuviksi. Cedercreutz muovasi veistoksia savimassasta pintojen ja viivojen vuorovaikutuksen avulla. Cedercreutz onkin yksi Suomen ensimmäisistä impressionistis-realistisen kuvanveistotyylin edustajista. Hän oli myös Suomen Kuvanveistäjäliiton perustajajäseniä ja sen ensimmäinen sihteeri. Kenraali Mannerheimin kerrotaan todenneen Cedercreutzin veistotaidoista, että ”Kuka tahansa pystyy veistämään minut, mutta vain Emil Cedercreutz pystyy veistämään hevosen alleni.”


title: Emil Cedercreutz

text: Cedercreutz kuoli pitkäaikaisen sairauden jälkeen Helsingissä tammikuussa 1949. Hänet siunattiin Helsingin vanhassa kirkossa, ja haudattiin sukuhautaan Köyliön kirkkomaalle, vaikka halusi itse tulla haudatuksi taiteilijakotinsa pihamaalle Harjavaltaan.


title: Emil Cedercreutz

text: Emil Cedercreutzin museo on Harjavallassa toimiva taide- ja kulttuurihistoriallinen museo, joka syntyi taiteilijakoti Harjulan yhteyteen. Cedercreutzin oman tuotannon lisäksi sen kokoelmat käsittävät esihistoriallista esineistöä sekä hänen Satakunnasta keräämää kulttuurihistoriallista aineistoa. Museossa järjestetään myös erilaisia vaihtuvia näyttelyitä.


title: Viinijärvi

text: Viinijärvi on noin 1 000 asukkaan taajama Liperin kunnassa Pohjois-Karjalassa, samannimisen järven etelärannalla. Viinijärven alueella on ollut asutusta jo kivikaudella. Taajaman läpi virtaa Taipaleenjoki.


title: Viinijärvi

text: Viinijärvi sijaitsee Pieksämäen ja Joensuun välisen rautatien varrella. VR:n henkilöjunat pysähtyvät Viinijärven asemalla. Taajama on valtatien 9 varrella. Viinijärveltä on matkaa Joensuuhun 30 kilometriä, Outokumpuun 15 kilometriä ja Kuopioon 100 kilometriä.


title: Viinijärvi

text:
Taipaleen kansakoulu perustettiin 1876. Vuosina 1876–1882 kansakoulu toimi Taipaleen kreikkalaiskatolisen kunnan ylläpitämänä.
Oppivelvollisuuslain 1921 jälkeen Liperin kunnan koululaitos käsitti 24 varsinaista kansakoulua ja kaksi vielä kehityksensä alkuvaiheessa olevaa kansalaiskoulua, Liperin kirkonkylän koulu sekä Viinijärven taajamassa oleva ”Liperin pohjoinen kansalaiskoulu”.


title: Viinijärvi

text: Viinijärvelle perustettiin yhteiskoulu vuonna 1957 ja opetusta annettiin aluksi niin sanotussa suojeluskunnan talossa. Uusi koulurakennus valmistui 1963. Opetustyö uusissa tiloissa alkoi 1. lokakuuta 1963. Uuden koulun vihkiäiset pidettiin 22. maaliskuuta 1964. Koulutalon vihki teologian tohtori Olavi Tarvainen,joka vihkiäispuheessaan lausui muun muassa:” Tänään iloitsemme siitä, että oppikoulu täällä Viinijärvellä on saanut uudet asianmukaiset suojat,jotka nyt vihitään arvokkaaseen käyttöönsä. Entistä verrattomasti paremmin voi tämä koulu suorittaa tehtäväänsä paikkakunnan nuorten hyväksi,rakentaa tulevaisuutta Pohjois-Karjalan kasvavalle sukupolvelle.” Juhlapuheen piti kouluneuvos Olli Sampola. Vihkiäisjuhlaan kirjailija Anu Kaipainen teki runon ”Sininen kylä”.


title: Viinijärvi

text:
Kylällä toimi vuosina 2000–2014 yksi Suomen ensimmäisistä yhtenäisistä peruskouluista, jossa annettiin opetusta luokkatasoilla 1–9. Alakoulu toimi yksisarjaisena Ahonkylän ja Ristin koulujen lakkauduttua. Yläkoulussa oli suurimmillaan neljä rinnakkaisluokkaa. Oppilaita koulussa oli 2013–2014 yhteensä 315 ja opettajia 33. Henkilökunnan kokonaismäärä oli 45.
Lukuvuonna 2013–2014 juhlittiin Viinijärven yhteiskoulun tilojen 50-vuotisjuhlaa. Koululla juhlapäivä oli perjantai 21. maaliskuuta 2014. Liperin kunnan sivistyslautakunta päätti tammikuussa 2014 yhdistää Viinijärven yläkoulun ja Liperin yläkoulun yhdeksi suureksi yläkouluksi Liperiin (noin 600 oppilasta). Matkaa Viinijärveltä Liperiin on 20 kilometriä, ja osalla oppilaista koulumatkaa 40 kilometriä suuntaansa. Viinijärvellä toimii 2014 syksystä alkaen varhaiskasvatuksen keskus, jossa on alakoulu (200 oppilasta) ja päivähoito sekä esiopetus (50 lasta) eli yhteensä 250 lasta.


title: Viinijärvi

text: Viinijärven koulun rehtorit:


title: Viinijärvi

text: Viinijärvellä on kaksi suurta kirkkoa, luterilainen kirkko ja ortodoksinen kirkko. Viinijärvi on Taipaleen ortodoksisen seurakunnan keskus.


title: Viinijärvi

text: Viinijärven Urheilijat nousi vuonna 2006 naisten Superpesikseen kaudelle 2007, kun joukkueiden määrä nostettiin 12:een. ViU sijoittui Ykköspesiksen runkosarjassa toiseksi; päätös sarjanoususta tehtiin marraskuussa. Viinijärven Urheilijoiden ja Joensuun Mailan naisten joukkueet yhdistettiin kaudelle 2006.


title: Viinijärvi

text: ViU on pelannut siitä asti Superpesiksessä ja sijoittui vuonna 2012 neljän parhaan joukkoon. Seura on voittanut pesäpallon naisten Suomen mestaruuden 1990.


title: Adam Jarzębski

text: Adam Jarzębski (s. ennen vuotta 1590; k. 1648 tai 1649) oli puolalainen säveltäjä, viulisti, runoilija ja kirjailija. Hän opiskeli Roomassa ja toimi vuodesta 1612 lähtien berliiniläisessä kappelissa. Myöhemmällä urallaan hän toimi Varsovan kuninkaallisessa kappelissa.


title: Jemenin demokraattinen kansantasavalta

text: Jemenin demokraattinen kansantasavalta () eli Etelä-Jemen oli sosialistinen valtio Lähi-idässä Arabian niemimaalla. Se oli olemassa vuosina 1967–1990. Maan naapurimaita olivat pohjoisessa Saudi-Arabia, lännessä Jemenin arabitasavalta ja idässä Oman.


title: Jemenin demokraattinen kansantasavalta

text: Jemeneiden jako on seurausta siitä, kun Yhdistynyt kuningaskunta vuonna 1839 otti haltuunsa Adenin satamakaupungin. Sen jälkeen englantilaiset laajensivat vaikutusvaltaansa Arabian niemimaalla. Lopulta Yhdistynyt kuningaskunta hallitsi koko Etelä-Arabiaa, myös Sokotran saarta. Pohjois-Jemen itsenäistyi ensimmäisen maailmansodan jälkeen Mutawakkiiliti-kuningaskuntana 1. marraskuuta 1918 Osmanien valtakunnasta.


title: Jemenin demokraattinen kansantasavalta

text: Vastarintaliike brittiläisiä miehittäjiä vastaan syntyi 1950-luvulla ennen kaikkea Adenissa, jossa syntyi vasemmistolaisia ammattiyhdistysliikkeitä.


title: Jemenin demokraattinen kansantasavalta

text: Yhdistyneen kuningaskunnan asevoimat tukahdutti kapinat väkivaltaisesti vuonna 1958. Seuraavana vuonna 1962 Yhdistynyt kuningaskunta perusti liittovaltion, josta tuli Etelä-Arabian federaatio eli Yhdistyneen kuningaskunnan protektoraatti. Lokakuussa 1963 puhkesi Radfanin vuoristossa kapina, jota johti marxilaisuuteen tukeutuva Kansallinen vapautusrintama (NLF), joka sai tukea Egyptiltä. Kilpaileva Miehitetyn Jemenin vapautusrintama (FLOSY), joka oli pääasiassa marxilaisen Kansallisen vapautusrintaman nationalistinen kilpailija, Arabiliitto tuki Miehitetyn Jemenin vapautusrintamaa. FLOSY:n ja NLF:n välille syttyi asellisia levottomuuksia ja kun Egyptin veti tukensa pois Jemenistä, sai NLF voiton ja Etelä-Arabian federaatio itsenäistyi 30. marraskuuta vuonna 1967 "Jemenin kansantasavaltana", joka oli Arabimaailman ainoa marxilaisuuteen perustuva valtio. Sen pääkaupungiksi tuli Aden. Myöhemmin nimeksi muutettiin Jemenin demokraattinen kansantasavalta.


title: Jemenin demokraattinen kansantasavalta

text: Toisin kuin Saksan liittotasavallan ja Saksan demokraattisen tasavallan välit, Etelä-Jemenin ja Pohjois-Jemenin välit olivat hyvät. Maat olivat YK:n ja Arabiliiton jäseniä. Etelä-Jemen sai poliittista, taloudellista ja sotilaallista tukea Neuvostoliitolta ja Kiinalta.


title: Jemenin demokraattinen kansantasavalta

text: Etelä-Jemenin ja Pohjois-Jemenin suhteet olivat Pohjois-Jemenin sisällissodan jälkeen hyvät. Vuonna 1972 valtiot sopivat, että yhdistyminen tapahtuisi ennemmin tai myöhemmin. Prosessi kuitenkin hidastui poliittisen epätasapainon ja molemmissa valtioissa tapahtuneiden vallankaappausten takia. Vuonna 1979 maiden välille syntyi kriisi kylmän sodan kontekstissa, joka oli puhkeamassa sodaksi kunnes Arabiliitto ratkaisi kiistan vuonna 1979 Kuwaitin kokouksessa.


title: Jemenin demokraattinen kansantasavalta

text: Vuonna 1985 Adenissa tapahtui vallanvaihdos valtionjohdossa, kun sairas presidentti Abdul Fattah Ismail erosi ja presidentiksi tuli Ali Nasir Muhammad. Abdul Fattah Ismail lähti sairaalahoitoon Moskovaan, mutta hän pysyi edelleen sosialistisen puolueen johdossa. Ismail palasi takasin vuonna 1986, jolloin syttyi levottomuuksia Ali Nasirin ja Ismailin kannattajien välillä. Tämä oli Neuvostoliitolle ankara paikka, sillä Etelä-Jemen oli ainoa todellinen Neuvostoliiton liittolainen Lähi-idässä.


title: Jemenin demokraattinen kansantasavalta

text: Kun Neuvostoliiton vaikutus lakkasi Etelä-Jemenissä vuonna 1989, ehdotti se Pohjois-Jemenia solmimaan sen kanssa poliittisen liiton. Vuonna 1990 Pohjois-Jemen ja Etelä-Jemen yhdistyivät Jemenin tasavallaksi.


title: Jemenin demokraattinen kansantasavalta

text: Vuonna 1994 pohjoisjemeniläisen poliitikon murhayritys johti sisällissotaan, jossa osapuolena oli Jemenin sosialistinen puolue ja Jemenin hallituksen joukot. Jemenin hallitus voitti sodan ja Jemenin sosialistisen puoleen jäsenet pakenivat maasta. Presidentti Ali Abdullah Salihin asema vahvistui.


title: Jemenin demokraattinen kansantasavalta

text: Jemenin kansantasavalta oli sosialistinen valtio, jota hallitsi maan kommunistinen puolue. Kommunistivalta sortui 1980-luvun lopulla ja maa yhdistyi Jemenin arabitasavallan kanssa 1990, jolloin muodostettiin Jemenin tasavalta.


title: Viinijärvi (järvi)

text: Viinijärvi on järvi Liperin ja Polvijärven kuntien sekä Outokummun kaupungin alueella Pohjois-Karjalassa, noin 25 kilometriä Joensuusta länteen. Järven pinta-ala on noin 135 neliökilometriä ja pinnankorkeus on 78,8 metriä.


title: Viinijärvi (järvi)

text: Järven ympäristön merkittävimmät asutuskeskukset ovat Outokumpu, Viinijärven kylä ja Polvijärvi.


title: Adulaari

text: Adulaari (KAlSiO) on korukivenä käytetty väritön ja kirkas maasälpälaji. Mineraali on löydetty Sveitsistä. Adulaari esiintyy melko alhaisen lämpötilan juonissa. Adulaari voi olla ortoklaasia tai mikrokliiniä. Adulaarissa ei ole mitään ihmiselle vahingollista ainetta. Englannin kielessä adulaari on nimeltään "Adularia", mutta se tunnetaan myös nimillä "Adulaire", "Adular" ja "Adulare".


title: Jouni Kaipainen

text: Jouni Ilari Kaipainen (24. marraskuuta 1956 Helsinki – 23. marraskuuta 2015 Tampere) oli suomalainen säveltäjä. Hän opiskeli 1975–1982 Sibelius-Akatemiassa, jossa hänen opettajinaan toimivat aluksi Aulis Sallinen ja myöhemmin Paavo Heininen. Opiskeltuaan Kaipainen omistautui säveltämiselle. Sävellystyön ohella hän opetti sävellystä Pirkanmaan ammattikorkeakoulussa vuodesta 2000 alkaen. Hän toimi 1991–1993 Helsinki Biennalen taiteellisena johtajana. Kaipainen kuului Korvat auki -yhdistyksen ja Sävellyspaja-yhdistys ry:n perustajajäseniin.


title: Jouni Kaipainen

text: Kaipaisen vanhemmat ovat lääkäri, kansanedustaja Osmo Kaipainen ja kirjailija Anu Kaipainen.


title: Kimmo Nevonmaa

text: Kimmo Nevonmaa (10. toukokuuta 1960 Savonlinna – 18. syyskuuta 1996 Helsinki) oli suomalainen säveltäjä. Hän opiskeli Savonlinnassa ja myöhemmin Kuopiossa. Nevonmaa valmistui Kuopion konservatoriosta vuonna 1988. Samana vuonna hän siirtyi Helsinkiin opiskelemaan sävellystä, josta hän suoritti diplominsa vuonna 1994. Nevonmaa kuoli kaksi vuotta myöhemmin aivoverenvuotoon.


title: Kimmo Nevonmaa

text: Nevonmaa sävelsi muun muassa jousikvarteton (1990) ja orkesterimusiikkia.


title: Jemenin arabitasavalta

text: Jemenin arabitasavalta (, ) eli Pohjois-Jemen oli valtio Arabian niemimaalla Lounais-Aasiassa. Sen naapurimaita olivat Saudi-Arabia pohjoisessa ja Jemenin kansantasavalta idässä. Maa oli olemassa vuosina 1962–1990.


title: Jemenin arabitasavalta

text: Jemeneiden jaon syynä oli vuonna 1839 tapahtunut Britannian suorittama Adenin satamakaupungin haltuunotto, jonka jälkeen englantilaiset laajensivat vaikutusvaltaa Arabian niemimaalla. Aden itsenäistyi vuonna 1967 Jemenin kansantasavallaksi, josta tuli sosialistinen valtio.


title: Jemenin arabitasavalta

text:
Ottomaanien valtakunta laajeni taas Pohjois-Jemenissä jonka keskuspaikka oli Sanaa.
Pohjois-Jemen itsenäistyi Jemenin kuningaskuntana 1. marraskuuta vuonna 1918 kun Osmanien valtakunta hajosi ensimmäisen maailmansodan loputtua.


title: Jemenin arabitasavalta

text: Sèvres'n rauhansopimus 10. elokuuta vuonna 1920 takasi sille rajat, ja silloinen hallitsija Yahya Muhammad Hamid ed-Din onnistui pitämään Jemenin kuningaskunnan suurvaltojen kiistojen ulkopuolella ja toisessa maailmansodassa puoluettomana. Tämä johti täydelliseen eristäytymiseen ulkomaailmasta.


title: Jemenin arabitasavalta

text:
Jemen liittyi kuitenkin Arabiliittoon vuonna 1945 ja YK:hon vuonna 1947.
Yahya Muhammad Hamid ed-Dinin salamurhan jälkeen vuonna 1948 hänen poikansa Ahmad bin Yahyasta tuli kuningas. Uudistusta vaativat baatistit ja nasseristit alkoivat suunnitella monarkian kaatamista, minkä seurauksena vuonna 1956 tapahtui epäonnistunut vallankaapausyritys. Ahmad bin Yahya kuoli luonnollisesti vuonna 1962, jolloin hallitsijaksi tuli tämän poika Muhammad al-Badr, joka jatkoi isänsä viitoittamaa tietä. Muhammad al-Badrin tärkeimmät liittolaiset olivat Egypti ja Saudi-Arabia.
Egyptin ja Syyrian kanssa Jemen muodosti lyhyen ajan valtioliiton, kunnes se hajosi vuonna 1962.


title: Jemenin arabitasavalta

text: 26. syyskuuta vuonna 1962 armeijan ylipäällikkö Abdullah as-Sallal syrjäytti Muhammad al-Badrin vallasta ja julisti Jemenin tasavallaksi.


title: Jemenin arabitasavalta

text: Al-Badr pakeni vuorille ja ryhtyi sissisotaan Sallalin hallitusta vastaan. Syttyi Pohjois-Jemenin sisällissota joka alkoi vuonna 1962 ja kesti aina vuoteen 1970. Al-Badr sai tukea Saudi-Arabialta, Jordanialta, Iranilta ja Marokolta. Sallal puolestaan sai tukea Egyptiltä, Algerialta, Syyrialta ja PLO:lta.


title: Jemenin arabitasavalta

text: Vuonna 1970 Saudi-Arabia lopetti Al-Badrin tukemisen ja tunnusti Jemenin arabitasavallan. Al-Badri pakeni Englantiin.


title: Jemenin arabitasavalta

text: Pohjois-Jemenin sisällissota jakoi arabimaat kahtia. Saudi-Arabia, Jordania ja Marokko tukivat monarkisteja kun Egypti, Syyria ja Algeria taas tasavaltalaisia. Tämä johti syvään kahtiajakoon Lähi-idässä.


title: Jemenin arabitasavalta

text: Etelä-Jemenin ja Pohjois-Jemenin suhteet olivat sisällissodan jälkeen hyvät. Lukuun ottamatta vuonna 1972 tapahtunutta välirikkoa, joka oli puhkeamassa sodaksi ellei Arabiliitto olisi ratkaissut kiistaa vuonna 1979 Kuwaitin kokouksessa. Pohjois-Jemenin presidentti Ibrahim al-Hamdi ja hänen veljensä murhattiin 11. lokakuuta 1977.


title: Jemenin arabitasavalta

text: Kun Etelä-Jemenissä vuonna 1989 marxilainen hallitus kaatui, se ehdotti Pohjois-Jemeniä solmimaan sen kanssa poliittisen liiton. Vuonna 1990 Pohjois-Jemen ja Etelä-Jemen yhdistyivät Jemenin tasavallaksi.


title: Jemenin arabitasavalta

text: Vuonna 1994 pohjoisjemeniläisen poliitikon murhayritys johti sisällissotaan, jossa osapuolena oli Jemenin sosialistinen puolue ja Jemenin hallituksen joukot. Jemenin hallitus voitti sodan ja Jemenin sosialistisen puoleen jäseneet pakenivat maasta. Presidentti Ali Abdullah Salihin asema vahvistui. Maassa vallitsee epävakaa rauha.


title: Johanneksen kirkko

text: Johanneksen kirkko ja Johanneksenkirkko voivat tarkoittaa seuraavia kirkkorakennuksia:


title: Josef Klička

text: Josef Klička (15. joulukuuta 1855 – 28. maaliskuuta 1937) oli tšekkiläinen säveltäjä. Hän opiskeli Prahassa urkujen soittoa ja sävellystä. Useimmat Kličkan teoksista on sävelletty uruille.


title: Josef Klička

text: Josef Kličkan poika, Václav Klička, oli harpisti.


title: Metsola

text: Metsola voi tarkoittaa seuraavia:


title: Académie Julian

text: Académie Julian oli taidemaalari Rodolphe Julianin vuonna 1868 perustama julkinen taidekoulu Pariisissa. Se oli myös monien suomalaistaiteilijoiden suosiossa.


title: Académie Julian

text: Académie Julianin perustamisen aikaan Ranskan viralliset taidekoulut kuten École des Beaux-Arts eivät hyväksyneet naisia oppiinsa, koska esimerkiksi alastonmallien piirtämistä ja maalaamista pidettiin naisille sopimattomana. Uusi yksityisakatemia sen sijaan antoi naisille saman koulutuksen kuin miehillekin.


title: Académie Julian

text: Académie Juliania suosivat erityisesti ulkomaalaiset oppilaat. Sen opiskelijat saivat lopulta luvan myös kilpailla Rooman palkinnosta ("Prix de Rome"). Académie Julian yhdistyi École Supérieure d'Arts Graphiques-Penninghen'iin vuonna 1968.


title: Slammaus

text: Slammaus on nimitys yksikerrosrappaukselle. Nimitys tulee ruotsin verbistä "slamma", joka tarkoittaa ohuen laastin ("slam") sekoittamista ja pinnan käsittelyä sillä. Rappaukseen käytetään yleensä sementtilaastia. Rappauksen alusta, esimerkiksi tiiliverhous, jää kuultamaan rappauksen läpi.


title: Slammaus

text: Laivoissa slammaus oli ennen epoksin yleistymistä tavanomainen vesi- ja polttoainesäiliöiden eli tankkien sisäpuolen käsittelymenetelmä. Slammauksen avulla estetään tankkien sisäpuolen syöpyminen ja toisaalta metallin liukeneminen tankin sisältöön. Määräajoin vanha rappaus hakataan irti ja slammaus uusitaan, jolloin tällä tavoin käsitelty tankki on jälleen käyttökelpoinen.


title: Gesso

text: Gesso ([], ital. kipsi, liitu) on maalauspohjan (kangas tai esimerkiksi puupohja) pohjustusaine, imevä kipsipinta, jota käytetään ainakin öljyvärimaalauksessa. Alun perin gesso tarkoitti erityisen paljon keskiaikana ja renessanssin taiteessa käytettyä reliefimäistä paksua pohjaa, mutta 1900-luvulla gesso alkoi tarkoittaa mitä tahansa veteen sekoitettavaa pohjustusainetta. Perinteisesti gessossa on käytetty sidosaineena jänisliimaa, mutta nykyisin sidosaineet voivat olla myös synteettisiä.


title: Gesso

text: Nykyisin gessolla tarkoitetaan akryylipohjaista gessoa. Halvemmissa gessoissa käytetään akrylaatin sijasta polyvinyyliä.


title: Aarne Honkavaara

text: Aarne Väinö Edvard Honkavaara (7. kesäkuuta 1924 Tampere – 22. maaliskuuta 2016 Tampere) oli jääkiekkoilija ja jääkiekkovalmentaja, Suomen jääkiekkoilun "Grand Old Man".


title: Aarne Honkavaara

text: Ammatiltaan Honkavaara on ollut liikunnan lehtori. Hän sai liikuntaneuvoksen arvonimen vuonna 1987. Honkavaara pelasi hyökkääjänä jääkiekkoa Suomen maajoukkueessa 1946–1953. Hänen edustamansa jääkiekkoseurat olivat Tampereen Ilves ja Tampereen Kisa-Veikot. Honkavaara oli myös vuonna 1979 perustamassa Suomen Jääkiekkomuseo ry:tä.


title: Aarne Honkavaara

text: Honkavaara sai ensimmäiset luistimet siskoltaan 11-vuotiaana. Hän pelasi ensimmäisen sarjaottelun 12-vuotiaana A-junioreissa Tampereen Kisa-Veikoissa vuonna 1936. Aarne harrasti nuorempana myös jalkapalloa ja yleisurheilua. Hän aloitti maalivahtina, mutta pääsi pian omalle paikalleen hyökkääjäksi. Hän osallistui jatkosotaan vuosina 1942–1944. Ensimmäisen varsinaisen ottelun SM-sarjassa hän pelasi Tampereen Ilveksessä HSK:ta vastaan 15. tammikuuta vuonna 1944. Honkavaara pelasi ensimmäisen maaottelun Ruotsia vastaan 25.2.1946. Honkavaara edusti Suomea 47 maaottelussa, joissa hän teki 46 maalia. Honkavaara kävi pelaamassa kaksi harjoitusottelua ensimmäisenä suomalaisena jääkiekkoilijana Kanadassa 1950-luvun alussa. Tämä matka antoi hänelle uutta tietoa jääkiekosta ja hyvien harjoitusolosuhteiden merkityksestä valmennuksessa. Näitä tietoja hän käytti hyvällä menestyksellä myöhemmin valmentajana.


title: Aarne Honkavaara

text: Honkavaara loukkaantui vakavasti maaottelussa Puolaa vastaan tammikuussa 1953. Kun puolalaispelaaja kaatui hänen jalkansa päälle ja hänen sääriluunsa murskaantuivat, urheilu-ura jääkiekkoilijana oli käytännössä ohi, vaikka Honkavaara pelasikin vielä muutaman ottelun vuosina 1956–1958. Vamma aiheutti Honkavaaralle ongelmia pitkään ja lopullisesti se saatiin korjattua vasta 1980-luvun alussa lääketieteen kehityttyä.


title: Aarne Honkavaara

text: Honkavaara alkoi valmentaa Ilvestä ja saavutti valmentajana kolme Suomen mestaruutta kausina 1957–1958, 1959–1960, 1971–1972 ja yhden hopean 1967–1968. Honkavaara toimi myös Suomen maajoukkueen valmentajana vuosina 1955–1959. Honkavaara toimi maajoukkueen kakkosvalmentajana Joe Wirkkusen kanssa Squaw Walleyn olympialaisissa 1960 ja Innsbruckin olympialaisissa 1964. Jääkiekon maailmanmestaruuskisoissa hän toimi kakkosvalmentajana vuosina 1963, 1965 ja 1966.


title: Guassi

text: Guassi eli peiteväri on läpikuultamaton vesiväri, jonka peittävä ominaisuus syntyy läpikuultavaa vesiväriä karkeammasta värijauheesta ja väriin lisätystä valkoisesta pigmentistä, esimerkiksi liidusta: sideaineena guassissa käytetään arabikumia.


title: Guassi

text: Vesiväreistä poiketen guasseilla voi työskennellä tummasta vaaleaan, eli maalata ensin tummilla väreillä ja sitten lisätä vaaleampia kohtia. Guassi muistuttaa temperaa, mutta myös hyvin ohuella värillä tehtynä pastellimaalausta. Guassiväri on hyvä tehoste vesivärimaalauksessa. Paperin lisäksi hyvä maalauspohja on esimerkiksi silkki. Guassivärejä käytetään erityisesti tarkkuutta vaativien aiheiden maalaamiseen. Vedellä ohennettuna niitä voi käyttää myös retussiruiskuissa.


title: Huni

text: Huni (joskus myös Houni tai Hoeni) oli muinaisen Egyptin kolmannen dynastian viimeinen faarao. Hän aloitti Meidumin pyramidin rakentamisen, jonka hänen poikansa Sneferu saattoi loppuun. Hunin vaimo oli Meresankh I.


title: Niemikylä (Oulu)

text: Niemikylä on kylä Ylikiimingin kaupunginosassa Oulussa Pohjois-Pohjanmaalla. Kylä sijaitsee Kiiminkijoen ja Nuorittajoen yhtymäkohdassa 5,5 kilometriä koilliseen Ylikiimingin taajamasta, ja noin kaksi kilometriä koilliseen Kääriänperän kylältä.


title: Niemikylä (Oulu)

text: Niemikylä muodostuu joen etelärannalla niemen kärjessä sijaitsevasta Niemikylästä sekä joen vastarannalla sijaitsevasta Niemiharjusta. Kylän osien välillä ei ole kiinteää tieyhteyttä.


title: Niemikylä (Oulu)

text: Niemikylässä toimii aktiivinen kylätoimikunta. Se järjestää esim. kalastuskilpailuja ja joulupuuron. Toimikuntaan kuuluvat henkilöt vastaavat toiminnasta.


title: Niemikylä (Oulu)

text: Niemikylässä kulkee myöskin talvisin latu. Ladun varrella on lista,johon ohi hiihtäessään voi laittaa nimen.


title: Super Bowl

text: Super Bowl on amerikkalaisen jalkapallon NFL-liigan jokavuotinen loppuottelu, joka pelataan tammi-helmikuun vaihteessa. Super Bowlissa kohtaavat jälkeen kahden eri konferenssin, American Football Conferencen (AFC) ja National Football Conferencen (NFC) voittajat.


title: Super Bowl

text: Super Bowl on yksi maailman seuratuimmista yksittäisistä urheilutapahtumista.


title: Super Bowl

text: NFC:n ja AFL:n mestareiden välistä ottelua ei nimitetty virallisesti Super Bowliksi ennen vuotta 1969 ja järjestyksessä kolmatta Super Bowl III:a vaan nimi oli "AFL-NFL World Championship Game". Myöhemmin kaksi ensimmäistäkin AFL–NFL-mestaruusottelua saivat lisänimen Super Bowl.


title: Super Bowl

text: Eniten loppuotteluita:


title: Super Bowl

text:
Eniten peräkkäisiä loppuotteluita:
Eniten mestaruuksia:
Eniten peräkkäisiä mestaruuksia:
Eniten tappioita:
Eniten peräkkäisiä tappioita:
Kaupungit, joissa järjestetty eniten loppuotteluita:


title: Super Bowl

text: Pisin pistesuoritus:


title: Kääriänperä

text: Kääriänperä on kylä Ylikiimingin kaupunginosassa Oulussa Pohjois-Pohjanmaalla, noin kolme kilometriä pohjoiseen Ylikiimingin taajamasta. Kylä sijaitsee Kiiminkijoen länsirannalla Kääriänsaaren pohjoispuolella Joloksentien eli yhdystien 8341 varrella. Lähimmät kylät ovat Säävälä ja Niemikylä.


title: Giles Swayne

text: Giles Swayne (s. 30. kesäkuuta 1946) on englantilainen säveltäjä.


title: Giles Swayne

text: Swayne vietti suurimman osan lapsuudestaan Liverpoolissa. Hän opiskeli muun muassa Alan Bushin ja Olivier Messiaenin johdolla. Vuodet 1990-1996 Swayne vietti Ghanassa.


title: Alan Bush

text: Alan Bush (22. joulukuuta 1900 – 31. lokakuuta 1995) oli brittiläinen säveltäjä ja pianisti.


title: Alan Bush

text: Bush syntyi Lontoossa ja opiskeli Royal Academy of Musicissa. Myöhemmin hän opiskeli Berliinissä musiikkitiedettä ja filosofiaa. Sävellystä hänelle opetti John Ireland. Vuosina 1925-1978 Bush toimi opettajana Royal Academy of Musicissa.


title: Alan Bush

text: Bush sävelsi muun muassa oopperoita ja pianokonserton.


title: Somerovaara

text: Somerovaara on kylä Oulun kaupungissa. Kylä sijaitsee Oulun 45. kaupunginosassa Joloksessa. Aikaisemmin kylä on kuulunut Ylikiimingin kuntaan.


title: Somerovaara

text: Noin 25 kilometriä Ylikiimingin taajaman pohjoispuolella lähellä Arkalaa sijaitseva hajanainen kylä koostuu Kääriänkorven, Nauruan ja Somerovaaran taloryhmistä, ja käsittää noin 60 taloutta.


title: Francisco Mignone

text: Francisco Paulo Mignone (3. syyskuuta 1897 – 2. helmikuuta 1986) oli brasilialainen säveltäjä. Hän opiskeli São Paulossa ja myöhemmin Milanossa. Vuodesta 1933 lähtien hän opetti musiikkia Rio de Janeirossa.


title: Francisco Mignone

text: Mignone sävelsi muun muassa viisi oopperaa ja kahdeksan balettia.


title: Potkunyrkkeily

text:
Potkunyrkkeily eli kickboxing, joka tunnettiin aiemmin nimellä "full contact karate", sai alkunsa 1970-luvulla, kun Yhdysvalloissa käytiin kehäotteluita maan parhaiden karatekoiden ja nyrkkeilijöiden välillä. Nyrkkeilijät voittivat useilla tyrmäyksillä. Järjestäjät saivat idean luoda uuden lajin, joka yhdistelee nyrkkeilyn käsitekniikoita ja karaten jalkatekniikoita. Suomeen laji rantautui 1980-luvulla. Vyöarvoa korotetaan vyökokeessa eli graduoinnissa graduoijan eli mustan vyön omaavan henkilön
läsnä ollessa. Potkunyrkkeilyssä käytetään lyöntejä, potkuja, torjuntoja, väistöjä ja jalkapyyhkäisyjä.


title: Potkunyrkkeily

text: Potkunyrkkeilyä harjoitellaan erilaisin säännöin erityyppisissä ottelumuodoissa. Vapaimmilla, erityisesti Japanissa käytetyillä, "low kick" -säännöillä sallitut tekniikat ovat pitkälti samat kuin thainyrkkeilyssä: myös ala- ja polvipotkut sekä kyynärpäiden käyttö ovat sallittuja samoin kuin pystypaini. Euroopassa ja Yhdysvalloissa suositumpi on full-contact-ottelumuoto, jossa potkut suoritetaan täydellä voimalla, mutta alapotkut ja polvien käyttö sekä kyynärpäälyönnit ovat kiellettyjä. Muita muotoja ovat semi-contact ja light-contact, joissa ottelu on pistehakuisempaa ja keskeytetään pistesuorituksen jälkeen.


title: Säävälä

text: Säävälä on kylä Ylikiimingin kaupunginosassa Oulussa Pohjois-Pohjanmaalla. Säävälä sijaitsee kauniilla paikalla Säävälänharjulla, Kiiminkijoen varrella, noin viiden kilometrin päässä Ylikiimingin taajaman pohjoispuolella ja Joloksentien (yhdystie 8341) varrella. Myös läheinen Soroperän taloryhmä voidaan laskea kuuluvaksi Säävälän kylään. Lähimmät kylät ovat Niemikylä ja Kääriänperä. Säävälän väkiluku on noin 40.


title: Säävälä

text: Säävälä on vanhaa kivikautista asuinaluetta. Kylän pohjoispuolelta, läheltä Latokankaan soranottopaikkaa, on löydetty kivikautinen asuinpaikka. Alue sijaitsee ympäröivästä suomaastosta kohoavalla hiekkaharjulla. Oulun yliopisto on järjestänyt paikalla arkeologisen tutkimuksen 1980-luvulla.


title: William Bolcom

text: William Elden Bolcom (s. 26. toukokuuta 1938) on yhdysvaltalainen säveltäjä ja pianisti.


title: William Bolcom

text: Bolcom syntyi Seattlessa ja aloitti pianon ja sävellyksen opiskelun 11-vuotiaana Washingtonin yliopistossa. Myöhemmin hän opiskeli Darius Milhaudin ja Olivier Messiaenin johdolla.


title: William Bolcom

text: Bolcom on säveltänyt muun muassa oopperan "A View from the Bridge".


title: Germanwings

text: Germanwings GmbH on saksalainen halpalentoyhtiö, jonka kotikenttänä toimii Köln-Bonnin lentoasema Kölnissä. Yhtiö on ollut 1.1.2009 lähtien Lufthansan kokonaan omistama tytäryhtiö. Sillä on 66 reittikohdetta eri puolilla Eurooppaa.


title: Germanwings

text: Vuodesta 2002 nimellä Germanwings toiminut yhtiö perustettiin nimellä Eurowings Flug GmbH vuonna 1997.


title: Germanwings

text: Lentoyhtiö toimi itsenäisesti lokakuuhun 2015 asti, kunnes sen yhdistyminen sisaryhtiö Eurowingsiin aloitettiin. Yhdistyminen oli valmis alkuvuodesta 2016. Sen jälkeen Germanwings-nimeä käytetään ainoastaan koneitten kyljissä ja lentonumeroissa.


title: Jehan Alain

text: Jehan Ariste Alain (3. helmikuuta 1911 Saint-Germain-en-Laye – 20. kesäkuuta 1940) oli ranskalainen säveltäjä ja urkuri.


title: Jehan Alain

text: Hän aloitti urkujensoiton opiskelun isänsä johdolla. Hän opiskeli myös pianonsoittoa Augustin Piersonin johdolla. Vuosina 1927–1939 Alain opiskeli Pariisin konservatoriossa. Häntä opetti muun muassa Paul Dukas. Alain sai surmansa toisessa maailmansodassa vuonna 1940.


title: Jehan Alain

text: Alain tunnetaan parhaiten urkusävellyksistään, mutta hän sävelsi myös requiemin, lauluja ja pianomusiikkia. Hänen tunnetuimpia sävellyksiään ovat "Le jardin suspendu", "Litanies" sekä "Trois danses" uruille.


title: Jehan Alain

text: Jehan Alain oli Ranskan tunnetuimpiin nykyurkureihin kuuluneen Marie-Claire Alainin veli.


title: Jehan Alain

text: Jehan Alain syntyi Pariisin liepeillä Saint-Germain-en-Layessa musiikkia ja taiteita harrastavaan perheeseen. Isä Albert Alain oli urkuri ja kirkkomusiikin säveltäjä. Jehanin ohella kaikista perheen lapsista (Olivier, Marie-Odile ja Marie-Claire) tuli muusikoita.


title: Jehan Alain

text: 13-vuotiaana Jehan alkoi toimia isänsä sijaisena kotikirkon urkujen soittajana. Isänsä ohella häntä opettivat Pariisin konservatoriossa André Bloch, Georges Caussade, Paul Dukas, Roger Ducasse ja Marcel Dupré. Nuori Alain menestyi erinomaisesti niin soinnutuksessa, kontrapunktissa, urkujensoitossa kuin improvisaatiossakin.


title: Jehan Alain

text: Alainin sävellys "Suite pour orgue" voitti Les Amis de l’Orgue (Urkujen ystävät) -yhdistyksen sävellyskilpailun vuonna 1936. Samana vuonna hän ryhtyi Saint-Nicolas-kirkon urkuriksi Maisons-Laffittessa, minkä lisäksi hän soitti urkuja myös pariisilaisessa synagoogassa.


title: Jehan Alain

text: Vuonna 1939 Alain joutui sotapalvelukseen ja kaatui taistelussa 20.6.1940. Lyhyen elämänsä aikana Alain loi yli 140 teosta: piano-, urku- ja vokaaliteoksia sekä kamari- ja orkesterimusiikkia. Tämän lisäksi monilahjakas Alain teki piirroksia, karikatyyrejä ja aforismeja.


title: Jehan Alain

text: Alain toi ensimmäisenä romanttis-impressionistiselle pohjalle rakentuneeseen urkumusiikkiin itämaisia ja muita eksoottisia vaikutteita. Hän oli uranuurtaja myös etsiessään uruista uudenlaisia rekisteröintejä eli äänenvärejä.


title: Jehan Alain

text: Hänen tärkeimpinä laajoina urkusävellyksinään pidetään teoksia "Trois Danses" ja "Suite". Pienimuotoinen "Litanies" taas on yksi maailman suosituimmista urkukappaleista.


title: Exile on Main St.

text: Exile on Main St. on The Rolling Stones -yhtyeen toukokuussa 1972 julkaistu kaksilevyinen albumi. Sitä pidetään yleisesti yhtenä yhtyeen parhaista albumeista. Esimerkiksi vuonna 2003 Rolling Stone -musiikkilehti valitsi albumin kaikkien aikojen top 500 -albumilistallaan sijalle 7. Tunnetuin kappale lienee "Tumbling Dice", joka menestyi myös singlenä (Britannia 5. sija, Yhdysvallat 7. sija). Itse albumi nousi listaykköseksi sekä Britanniassa että Yhdysvalloissa.


title: Exile on Main St.

text: Levyjen kappaleet on äänitetty suurimmaksi osaksi Ranskan Rivieralla kitaristi Keith Richardsin vuokraamalla vanhalla huvilalla.


title: Exile on Main St.

text: Vaikka albumi julkaistiin alun perin kaksilevyisenä, CD-versiossa kaikki kappaleet sisältyvät yhdelle levylle.


title: Exile on Main St.

text:
Vuonna 2010 "Exile On Main St." on julkaistu remasteroituna ja täydennettynä.
Täydellisin laitos on Super Deluxe Edition, joka sisältää alkuperäiset LP-levyt, kaksi CD-levyä, puolen tunnin DVD-levyn sekä vielä Dominique Tarlén ja Ethan Russellin 64-sivuisen valokuvateoksen. Paketin bonuslevy sisältää seitsemän ennen julkaisematonta äänitettä.A-puoli
B-puoli
A-puoli
B-puoli


title: Suomenruotsalaiset kansankäräjät

text: Suomenruotsalaiset kansankäräjät (, lyhennettynä "Folktinget") on järjestö, jonka tehtävänä on edustaa suomenruotsalaista kansanryhmää ja valvoa sen etua. Järjestön asema perustuu vuonna 2003 annettuun lakiin. Järjestö osallistuu lainsäädäntötyöhön ja antaa eri viranomaisille lausuntoja ruotsinkielisiä koskevissa asioissa. Järjestössä on edustettuna kaikki eduskunnassa edustettuna olevat puolueet, joilla on ruotsinkielistä toimintaa. Järjestön nykyinen puheenjohtaja on Thomas Blomqvist (r.), ensimmäinen varapuheenjohtaja Jacob Storbjörk (sd.) ja toinen varapuheenjohtaja Jonny Andersen (Ahv).


title: Suomenruotsalaiset kansankäräjät

text: Edustajat valitaan joka neljäs vuosi kunnallisvaalien tuloksen perusteella. Edustajia on yhteensä 75.


title: Ibanez

text: Ibanez () on japanilainen soitinten sekä musiikkivälineiden ja -laitteiden valmistaja. Se kuuluu japanilaiseen Hoshino Gakki-yhtymään, johon kuuluu myös muiden muassa rumpuja valmistava Tama.


title: Ibanez

text: Hoshino Gakki -yhtiö perustettiin vuonna 1900 musiikki-instrumentteja myyväksi osastoksi Hoshino Shoten kirjakauppayhtiöön. Aluksi yhtiö toi Japaniin ulkomaisia soittimia, tunnetuimpana Valenciassa, Espanjassa toimineen Salvador Ibáñez é hijos -yhtiön kitaroita. Vuonna 1935 Hoshino Gakki alkoi valmistaa omia kielisoittimia, pääasiassa Japanin markkinoille. Yhtiö oli pienen piirin suosiossa läntisessä maailmassa 1960-luvun puoliväliin asti.


title: Ibanez

text: Salvador Ibáñezin kitarat olivat Japanissa suosittuja hyvän äänensä ja korkean laatunsa vuoksi, mutta tehdas tuhoutui täysin Espanjan sisällissodassa, ja kitaroiden saanti tyrehtyi. Nykypäivänä alkuperäiset Salvador Ibáñez é Hijosin soittimet ovat hyvin arvokkaita ja haluttuja - huutokaupassa on maksettu Eric Claptonin omistamasta Salvador Ibáñez é Hijosin kitarasta 42 000 USD.


title: Ibanez

text: Koska Ibáñezit olivat Japanissa hyvin haluttuja, mutta niiden tuotanto oli tyrehtynyt, Hoshino Gakki hankki Espanjan sisällissodan jälkeen Salvador Ibáñez é hijos:in tavaramerkin oikeudet ja alkoi tuottaa itse Japanin markkinoille kitaroita aluksi tuotemerkillä "Ibanez Salvador" ja edelleen "Ibanez". Vuonna 1965 yhdysvaltalainen Elger Guitars -yhtiön toimitusjohtaja Harry Rosenbloom lopetti kitaroiden valmistuksen ja päätti alkaa valmistaa Etelä-Amerikassa Hoshino Gakki -yhtiön instrumentteja. Samoihin aikoihin fraasi "made in Japan" sai negatiivista huomiota maailmalla huonoon laatuun viitaten, joten Hoshino Gakki ja Rosenbloom halusivat antaa instrumenteilleen nimen, joka ei kuulostaisi japanilaiselta. Instrumentteja päätettiin markkinoida Ibanez-merkillä. Vuonna 1971 Hoshino osti Elger Guitars –yhtiön ja antoi Ibanezille uuden nimen "Ibanez U.S.A". Yhtiön päämaja, jossa sen tuotanto ja laadunvalvonta oli, siirrettiin Bensalemiin, Pennsylvaniaan.


title: Ibanez

text: Ibanez oli tähän saakka valmistanut vain akustisia kitaroita. Ibanez alkoi tehdä 1970-luvun alussa sähkökitaroita ja bassoja, jotka olivat melkein suoria kopioita suosituista Gibson-, Fender- ja Rickenbacker-kitaroista. Instrumenttien valmistukseen käytettiin jonkin verran halvempia materiaaleja ja tehokkaampaa sarjatuotantoa. Kitaroita kyettiin myymään huomattavasti huokeampaan hintaan kuin alkuperäisiä malleja. Matala hinta ja siitä huolimatta suhteellisen korkea laatu tekivät näistä kitaroista suosittuja. Moni kitaristi oli todennut 70-luvun kitaroiden olevan todella huonoa laatua. Tämä edesauttoi sitä, että Ibanezeistä tuli suosittuja. Ibanez-kitaroista alkoi tulla entistäkin paremman laatuisia ja niistä vuorostaan alettiin tehdä kopioita.


title: Ibanez

text: Vuonna 1977 Norlin Corporation, Gibsonin emoyhtiö, haastoi Ibanezin oikeuteen kitaroiden kopioimisesta. Gibson oli rekisteröinyt Gibson Les Paulissa ja Gibson SG:ssä käytetyn lavan mallin tavaramerkikseen. Oikeudenkäynnin seurauksena Ibanezin Gibsonia muistuttaneen lapamallin valmistaminen lopetettiin, ja tämän jälkeen Ibanez päätti ruveta valmistamaan kitaroitaan omalla mallillaan. Tuon ajan Ibanezit, niin sanotut "lawsuit" (oikeudenkäynti) -mallit, ovat hyvin haluttuja.


title: Ibanez

text: Kun Ibanez lopetti klassisten kitaramerkkien kopiomisen, uusiin malleihin tuli uusia elementtejä kuten radikaalimpia rungon muotoja, matalampia kauloja ja matalampia runkoja, jotka mahdollistivat nopeamman soittamisen, korkeamman ulostulon ja värikkäämmän ulkoasun. Tämä johti suosioon metallimuusikoiden keskuudessa. Yhtiö alkoi tehdä yhteistyötä hyvin tunnettujen kitaristien, kuten Joe Satrianin, Steve Vain ja George Bensonin kanssa ja alkoi valmistaa myös näiden suunnittelemia kitaroita. Ibanez on tänään yksi suurista kitaramerkeistä Fenderin, ESP:n, Jacksonin ja Gibsonin ohella.


title: Ibanez

text: Ibanez valmistaa yhä myös akustisia kitaroita, sekä nailon- että teräskielisinä. Ibanezin akustisissa kitaroissa käytetään alkuperäistä Salvador Ibáñez é hijos:in logoa erotuksena modernimmasta sähkökitaroissa käytössä olevasta Ibanez-logosta.


title: Tiina Sanila-Aikio

text: Tiina Juulia Sanila-Aikio tai Paavvâl Taannâl Tiina (s. maaliskuu 1983 Inari, Sevettijärvi) on Saamelaiskäräjien puheenjohtaja vuodesta 2015.


title: Tiina Sanila-Aikio

text: Sanila-Aikio on toiminut Saamelaisalueen koulutuskeskuksen koltansaamen kielen ja kulttuurin opettajana. Sanila-Aikio valittiin Saamelaiskäräjien puheenjohtajaksi maaliskuussa 2015. Sitä ennen hän toimi käräjien 1. varapuheenjohtajana. Hän aloitti puheenjohtajana 28. maaliskuuta 2015 ja hänet valittiin puheenjohtajaksi myös toimikaudelle 2016–2019.


title: Tiina Sanila-Aikio

text: Sanila-Aikio on laulanut ja levyttänyt Tiina Sanila Bandissa.


title: Free Software Song

text: Free Software Song on Richard Stallmanin sanoittama filk-kappale, joka kertoo Free Software -liikkeestä. Kappaleen melodia on bulgarialaisesta kansanlaulusta ”Sadi moma bela loza”.


title: Free Software Song

text:
Join us now and share the software;
You’ll be free, hackers, you’ll be free.
Join us now and share the software;
You’ll be free, hackers, you’ll be free.


title: Free Software Song

text:
Hoarders can get piles of money,
That is true, hackers, that is true.
But they cannot help their neighbors;
That’s not good, hackers, that’s not good.


title: Free Software Song

text:
When we have enough free software
At our call, hackers, at our call,
We’ll kick out those dirty licenses
Ever more, hackers, ever more.


title: Suomen juhlapäivät

text: Suomen juhlapäivät ovat Suomen kulttuurin perinteissä erityisinä pidettyjä päiviä.


title: Suomen juhlapäivät

text: Seuraavat päivät ovat virallisia vapaapäiviä.


title: Suomen juhlapäivät

text: Suomessa liputuspäivät Suomen lipulla jaetaan virallisiin ja vakiintuneisiin päiviin.


title: Suomen juhlapäivät

text: Viralliset liputuspäivät luetellaan Suomen lipulla liputtamisesta annetussa asetuksessa. Näinä päivinä valtion virastot ja laitokset on lailla velvoitettu liputtamaan.


title: Suomen juhlapäivät

text: Seuraavat kuusi juhlapäivää ovat virallisia liputuspäiviä:Lisäksi on kolmetoista muuta päivää, joina liputtamista suositellaan, vaikka niistä ei säädetä laissa:Suomessa juhlinta on perinteisesti aloitettu jo juhlapäivän aattona. Uudenvuodenaatto, vapunaatto, juhannusaatto ja jouluaatto ovat varsinaisia juhlapäiviä, joita seuraavat vapaapäivät toimivat enemmänkin lepopäivinä.


title: John Dykstra

text: John Charles Dykstra (s. 3. kesäkuuta 1947) on yhdysvaltalainen elokuvien erikoistehosteiden suunnittelija. Dykstra on ensimmäisiä erikoistehosteiden suunnittelijoita, jotka hyödynsivät työssään tietokoneita.